text:
WILLEMSTAD – E mal tempo (ola tropical) cu ta pasando den nos region, ta pasando riba Corsou y a laga gran parti di isla bou di awa. Varios caminda di custumber, a keda bou di awa, cu tur consecuencia cu esaki por a trece pa hopi. Un caso particupar ta di un automobilista cu no a mira un rooi, y a bay full bou di awa cu e auto. E mes ta ok, pero e auto si a keda casi completo bou di awa. Varios caminda a keda inunda y e awa a yobe bastante. Ainda Aruba ta en espera di loke resta di e tempo pa yega. Potretnan ta cortesia di Telecuracao.
WILLEMSTAD - Sr. Raymond Ellis (60) a keda nombrá komo Hefe di Kuerpo Polisial Kòrsou (KPC). Esaki despues di a okupá e puesto aki pa sinku aña komo hefe interino, i último dos añanan mas intensivo komo hefe na momentu ku sr. Mauricio Sambo a tuma su retiro komo hefe di Kuerpo Polisial. Sr. Mauricio Sambo a tuma su retiro na 2020 debí na e manifestashonnan violento ku a tuma lugá den sentro di siudat na yüni 2020.
WILLEMSTAD.- Ayera tabatin un asistensia masal di miembronan di e seis sindikatonan na e reunion general konhunto ku e sindikatonan a yama na PWFC. Ta trata dje sindikatonan ABVO, DOEN, NAPB, SAP, STrAf i STSK, kaminda nan ta eksigí di gobièrnu pa kita rekorte di 12,5%, i los esaki for di e pasamentu di e Lei di Standarisashon di Ingresonan Tòp.
WILLEMSTAD – E hotel popular den Centro di Willemstad, na Corsou Hotel Otrobanda, awor ta Harbor Hotel & Casino Curaçao. Asina e propietario Jasmin Pinedo a anuncia na NoticiaCla.com. E nòmber nobo a keda revelá pa medio di su Pinedo, kende a anunsiá ku e hotel ta habri na luna di Desèmbèr benidero i alabes a habri e posibilidat pa solisitut pa diferente funshon. Segun Pinedo, no ta un sekreto ku Harbor Hotel & Casino Curaçao tin un di e bista nan mas presioso riba nos haf i bahía di Santa Ana. Pa e motibu aki, e nòmber HARBOR ta esun ideal i pa duna aun mas realse na nos dushi pais, a añadí e CURAÇAO na e nòmber.
WILLEMSTAD - Wikènt tras di lomba Kuerpo Polisial di Kòrsou (KPC) atrobe tabata den lus negativo, despues ku un “WhatsApp” a bai rònt kaminda ta “denunsiá” ku bosero polisial sr. I. Zwerver. lo ta den situashonnan no masha bunita ku algun dama den kuerpo polisial i tambe di un sentralista hende muhé ku ta duna servisio di “escort”.
WILLEMSTAD - Den un kaso hopi lamentabel ku a tuma lugá djaluna den área di Bullenbaai/ Vrijgezellenbaai malechornan a atraká e pelotero profeshonal Andtrelton Simmons. E pelotero tabata huntu ku su kasá. Nan ta di bishita aki na Kòrsou. Esaki despues ku Andrelton a keda lagá den libertat pa e ekipo di Chicago Cubs. E dos malechornan ku a atraká e pelotero a bai ku kadena i telefònnan di e pareha. Andrelton i su kasá a keda opviamente traumá pa e suseso lamentabel aki. Pero nan lo a entregá un keho na polis. NOTA: E texto ta scirbi den Papiamento fonetico di Corsou.


c: text/html

text: KRALENDIJK–E hóben futbolista Guillermo Montero di nos isla, di akuerdo kui nformashon nan kun os a risibí di su persona e siman aki, ta mustra ku e la pasá di Kozakken Boys pa e tim ASHW. Tur dos e tim nan aki ta hunga den Segundo divishon di futbòl di Hulanda. Kozakken Boys a keda bira i Guillermo a haña ofèrta serka ASHW i djòin e ekipo aki.E ta sintié na kas ku su tim nobo. Nos ta spera di sigui tende mas di Guillermo Montero ku su tim nobo ku ta ASHW ku tambe ta hunga den Segundo Divishon di futbòl di Hulanda. Momentu ku nos risibí mas informashon di Guillermo Montero, nos lo trese esaki nan na publisidat pa abo tambe tende di e desaroyonan di Guillermo Montero den futbòl di Hulanda. Riba potrèt por mira Guillermo Montero huntu ku e entrenadó di ASHW ku ta Martin Nouwen.

robotstxt: allowed

filter: keep


text: KRALENDIJK – Robinson E. sinta den sala di korte awe mainta huntu ku su abogado M. van Lieshout, esaki debí ku entre otro Robinson a morde man di un hende. Fiskal Boheur a menshoná algun fecha i loke nan ku ta akus’é di dje. Ta trata di 8 febrüari, 21 yanüari 6 yüni i 4 yüni ku el a kometé algu inkorekto. Ta trata di kaso di ladronisia fo’i kònteiner, kaso di maltrato i mas. Total tin 7 akusashon riba akusado Robinson. Abogado a papia di loke nan a sosodé ku su kliente i despues fiskal M. Boheur a papia. Entre otro a menshoná ku Robinson mester di kuminda i drumi sufisiente pa e ta mas trankil. Esaki por yud’é pa e ta mas trankil momentu e ta den libertat. Akusado a reakshoná i a bisa e ta usa solamente mariwana i no kokaina mas. “Mi ke mi libertat i mi ta hopi bon bezig último tempu. Mi ta hasi diferente trabou i trabou boluntario, akusado E. a bisa den sala di korte. Hues a posponé e kaso pa atendé sierto kos pa por trata e kaso profundo. “Bo tin ku keda den prison. Loke nan ku a sosodé ta kosnan serio i hopi tin molèster di bo den komunidat,”hues a finalisá e kaso pa awe i ta kontinuá despues. Riba potrèt Robinson drentando sala di korte tapando su kara awe mainta, ku tur dokumentu den man.


text:
The content originally appeared on: Diario
E situacion dificil ta pone cu tin di tuma situacion financiero hopi na serio
ORANJESTAD (AAN): Prome Ministro Evelyn Wever-Croes a informa cu nan ta den dialogo cu Hulanda riba e situacion financiero di pais Aruba. No di awor, sino di basta tempo. Gobierno di Aruba, manera ta custumber, ya ta trahando riba e cambio di Presupuesto 2022, y lo entrega esaki despues di reces na Parlamento. Eyden ta tene cuenta cu varios recomendacion di CAft.
Prome Minister a duna di conoce cu tanto Gobierno di Aruba y como tambe Gobierno di Hulanda ta di acuerdo cu Aruba mester sali di deficit y bay den surplus. “E unico diferencia ta, con lihe. Si ta pa CAft e aña aki mester hisa impuesto cu 15 miyon Florin, y otro aña cu 170 miyon Florin”.
Secretario di Estado van Huffelen tambe a indica esey den su declaracion na prensa siman pasa diabierna, cu Aruba mester aumenta su entradanan di impuesto, y baha e gastonan di departamento di Gobierno. Gobierno di Aruba a splica hopi biaha cu esaki no ta responsabel pa haci, e lo kibra nos crecemento economico. Esey IMF tambe a conseha Aruba, pa no forsa mucho hopi ni mucho lihe, pasobra e lo tin consecuencianan negativo pa economia di Aruba den futuro.
Tampoco Prome Minister Evelyn Wever-Croes ta comparti e opinion di CAft cu Aruba no a haci suficiente pa baha e deficit. Prome cu pandemia Gabinete Wever-Croes a realisa surplus den 2019, mientras cu e norma pa 2019 tabata un deficit di 0.5%. Pa 2020 tabata tin un surplus proyecta di casi 1% mientras e palabracion tabata un pruesupuesto balansa, kiermen nada na deficit.
“Pues nos a proba cu nos tin e determinacion y capacidad pa haci’e. Pero e pandemia a benta nos den un deficit di 16%. E aña siguiente nos a baha e deficit pa 9%, e aña aki e deficit ta 4% y awor nos ta bahando e na 2% den e presupuesto supletorio, y pa otro aña tin un deficit proyecta di 0.6%. Di 16 pa 9 pa 4 pa 2 pa 0.6, ta un resultado hopi remarcable. Pues pa e motibo aki nos no ta comparti e opinion di CAft cu Aruba no a haci suficiente”, Prome Minister Evelyn Wever-Croes a duna como reaccion.
Gobierno di Aruba lo sigui na mesa cu Hulanda e simannan nos dilanti pa asina evita un aanwijzing. Ademas ta trahando hunto cu otro instituto di Hulanda pa asisti Aruba den logra esaki.


text:
DNM ta informa tocante e malesa di perdida di tehido di coralnan, Stony Corals
Directie Natuur en Milieu (DNM) ta desea di comparti un informacion importante di un fenomeno cu ta tumando lugar den e bida marino na algun sitio di buceo (dive site) na e islanan den Caribe y particularmente e preocupacion cu tin actualmente na Boneiro cu e presencia di un malesa di coral.
Nomber di e malesa cu ta ataca e coralnan ta Stony Coral Tissue Loss Disease (SCTLD). Nos preocupacion ta cu e malesa ta uno hopi agresivo y ta resulta mortal pa e colonia di coralnan y asina ta afecta e calidad di nos bida marino den e region.
Den e relato aki DNM ta desea di splica kico e malesa aki ta haci cu coralnan, con e a manifesta na Boneiro, con e ta transmiti y kico nos por haci pa prevencion asina yuda mitiga e problema.
Kico e malesa SCTLD ta haci?
Stony Coral Tissue Loss Disease ta destrui e tehido suave cu ta cubri e coral y por afecta 30 sorto di coralnan cu ta existi den bida marino cu ta esunnan cu ta forma y crece nos rifnan. Ora cu e malesa ataca e coral e resultado por ta uno fatal, ya cu e por mata un colonia di coral den apenas algun siman of lunanan di keda infecta. E por afecta diferente coral na un manera severo. Ta considera SCTLD e malesa di mas peligroso y mortal di e malesanan di coral y e ta manifesta hopi lihe. No mester confundi e malesa aki cu coral bleaching, esaki ta dos fenomeno diferente.
Ta di remarca cu ta casi un aña pasa cu Boneiro a publica tocante e malesa y e contagio cu ta existi den Caribe y Florida. E tempo ey STINAPA a menciona den nan webinar cu ainda no a encontra coralnan cu e malesa na e isla pero cu na Aruba si tin un caso unda ta sospecha contagio. Aruba mes no a haya e notificacion di e alerta aki. Na aña 2021 Boneiro a prepara tambe un plan pa e posibel yegada di e malesa den forma di prevencion pa asina mitiga e problemanan cu por surgi. E organisacion cu ta maneha e parke marino na Boneiro, STINAPA, a publica un relato alertando comunidad y hunto cu ayudo di DCNA a tuma algun decision pa mitiga e problema. Nan a alerta e bishitantenan con nan mester haci uzo di e parke marino pero esaki tawata inevitabel y e malesa a manifesta na dos localidad di buceo. Despues di a conduci investigacion riba 22 y 23 di juli ultimo Boneiro a laga cera dos localidad di buceo, uno ta Karpata y e otro ta La Dania’s Leap, tur esaki ta consecuencia di presencia di e malesa SCTLD.
Con e malesa ta transmiti?
E malesa por wordo transmiti den e awa contamina cu e malesa manera por ehempel den e “ballast water” den barconan grandi di carga. Ballast water ta e awa cu ta ser uza pa asina e barco ta keda den balans ora e ta descarga peso. Tambe e malesa por penetra na ekiponan di buceo (dive gear) of di snorkel cu ta uza den awanan cu ta contene e malesa.
Kico por haci pa preveni transmision y mitiga e problema?
Ta recomenda dos cos; desinfecta ekipo di buceo y tambe alerta autoridadnan si ta tuma nota di fenomeno sospechoso riba e coralnan. Pa e prome paso di desinfecta e ekipo ta recomenda pa pone ekipo den awa potabel cu ta contene 1% di bleach solucion y pa ekipo sensitivo por laga esakinan sinta pa 10 minuut den desinfectante apropia pa e ekipo. Mester laga e ekipo seca prome cu ta transporte y uza esaki den otro awanan por ehempel na un otro sitio cu no ta contene e malesa.
Informa autoridadnan cu ta maneha parke marino di Aruba (Fundacion Parke Nacional Arikok) y tambe DNM. Si bo ripara coralnan straño of sospechoso purba saca un potret di esakinan y mand’e pa nos na info@dnm-aruba.org. Tambe nos ta pidi pa inclui e fecha, localidad (dive site), e profundidad, un nomber y number contacto y tambe e informacion di e fotografo. Si por duna nos e autorisacion pa uza e potret pa asina inclui den investigacionan pa yuda preveni contagio di SCTLD den nos awanan na Aruba.
Locual DNM ta haya importante ta e deteccion den un fase mas trempan asina nos por tuma accion pa mitiga e problema. Haci nada no ta un opcion, pasobra esaki lo nifica perdida di cantidad di coral.
DNM ta keda pendiente specialmente di e scolnan di buceo, buceadonan, piscadonan y centronan di actividad di buceo pa cualkier informacion. Por haya e informacion cu nos a compila for di Boneiro riba e pagina di STINAPA. Tambe nan a realisa un webinar hopi informativo riba e topico di e malesa di Stony Coral Tissue Loss Disease na 2021 y esaki tambe por hay’e riba nan Youtube channel y DNM lo comparti esaki riba nos medionan social tambe.
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text:
Minister di Enseñansa y Deporte, Endy Croes conhuntamente cu Departamento di Enseñansa y Departamento di Inspeccion di Enseñansa di Aruba a reuni cu inspectornan di enseñansa na Aruba Sr. Laurens de Croes y Sr. Erik Martijnse. E dos inspectornan aki ta esnan cu ta ‘trek’ e proyectonan di landspakket.
Segun un comunicado di gobierno, den e reunion e inspectornan a elabora ampliamente riba e proyectonan di landspakket cu ta toca enseñansa di Aruba.
Croes a duna di conoce cu e inspectornan a bishita Aruba na diferente ocasion durante e ultimo lunanan y a acumula hopi informacion pa nan formula nan den un ‘tussenrapport’ cu lo keda cla fin di e luna aki (october). ‘Ta premira cu e rapport final lo por ta cla pa maart/ april 2022.’ Den e rapport aki lo bin recomendacionnan pa e direccion cu enseñansa na Aruba lo tin cu dirigi su mes.
Croes a sigui splica cu e investigacion ta riba e calidad basico di enseñansa na Aruba, e conexion di enseñansa cu mercado laboral, e ‘fluho’ di un scol pa otro y tambe lo revisa leynan anticua. “E meta ta pa haci coreccionnan necesario y traha mas eficiente den un direccion pa crea e paz y trankilidad cu ta buscando den enseñansa na Aruba.”
Croes a termina bisando cu e reunion a bay den bon ambiente y tabata hopi informativo.


text:
Bo tin algun pregunta? Klek riba e siguiente link.Tuma kontakto >
Publiká riba 3 September 2018
Willemstad – Gobièrnu a tuma nota di e karta fechá 29 di ougùstùsdi ‘College Financieel Toezicht’ (Cft). Cft den su karta ta bisa ku nan ta sumamente preokupá ku e situashon finansiero-ekonómiko ku Kòrsou ta aden i ta hasi un yamada riba Gobièrnu pa traha ku diligensia riba solushonnan strukturá pa garantisá finansa públiko sostenibel.
Cft ta konkluí ku nan ta premirá ku Kòrsou su presupuesto pa 2018 lo no ta balansá pa vários motibui ku presupuesto di Kòrsou ta sera aña 2018 ku un défisit. Esei tin di aber ku 5 aspekto,segun Cft:
Cft ta spera ku e presupuesto di Gobièrnu ta sera 2018 balansá i pa logra esaki e ta proponé entre otro e siguiente pasonan:
Finalmente, Cft ta indiká di lo informá ‘Rijksministerraad’ konforme i ta hasi un petishon na Gobièrnu pa reakshoná riba nan rekomendashonnan dentro di 2 siman.
Gobièrnu ta analisá e rekomendashonnan di Cft i ta tuma nan seriamente den konsiderashon.
Sinembargo, Gobièrnu ta di opinion ku no ta sin mas por implementá tur e rekomendashonnan di Cft sin konsiderá nan efektividat i impakto den nos sirkunstansianan aktual. E situashon finansiero-ekonómiko ku Kòrsou pa pasando aden pa gran parti ta kousá pa sirkunstansianan / aspektonan ku ta fuera di kontròl di Gobièrnu.
Ta bon pa ilustrá ku Gobièrnu ya kaba a tuma diferente medida den presupuesto 2018 e.o. a implementá ‘verplichtingenstop’ riba ‘kapitaaldienst’; a baha gastu ku mas ku 28 mion; a redusí supsidio na fundashonnan ku 15%; riesgonan di Insel Air i FKP a keda kubri i alabes a tene kuenta ku un montante di 48 mion pa kubri parti di e défisit di 2017. Ademas a kòrta / retené 5% di ‘gewone dienst’ foi tur ministerio.
Gobièrnu ta di opinion ku implementashon di un ‘verplichtingenstop’ general riba ‘gewone dienst’ na e momentu aki tin efekto kontra-produktivo. Medida adishonal pa subi entrada pa rekobrá 82 mion den un ekonomia ku tin un kresementu ekonómiko negativo di 1.6% manera indiká pa Banko Sentral (CBCS), tampoko ta realista.
Esaki ta trese kuné ku Gobièrnu mester di mas espasio pa kubri e défisit di aña 2017 den mas aña (p.e. 5 aña enbes di 3 aña) manera akordá primeramente ku Cft. Gobièrnu tin un plan integral i struktural prepará pa atendé ku nos situashon finansiero-ekonómiko, pasobra Gobièrnu a konstatá ku Kòrsou su retonan ta mas grandi ku solamente un défisit riba presupuesto.
Gobièrnu ta prepará pa hiba e diskushon riba e situashon finansiero-ekonomiko ku Korsou ta aden awor aki riba plano polítiko mas haltu den reino. Gobièrnu ta konsiente ku nos problemanan ta basta agudo, manera Banko Sentral tambe a trese dilanti e dianan aki. E desaroyonan na Venezuela a afektá Kòrsou hopi impaktante i na vários manera. Esei kier men ku básikamente Kòrsou mester entamá un variedat di akshon intensivo pa drecha nos ekonomia, nos proseduranan i tambe nos aparato gubernamental. Esei no ta un meta riba su mes tampoko. Ta nesesario pa funshoná mihó i ku un presupuesto balansá, pasobra di e forma aki por duna e atenshon i alabes hasi e invershon nesesario pa kontrarestá pobresa i otro retonan sosial ku nos famianan i barionan na Kòrsou ta pasa aden.
Tur nos retonan al final ta keda reflehá bèk den presupuesto komo un défisit, pasobra tur reto tin konsekuensianan finansiero. Pero e orígen di nos retonan ta den nos ekonomia, i den funshonamentu di nos aparato gubernamental i su proseduranan. Gobièrnu ta konsiente ku e aparato gubernamental no ta funshoná ainda na un manera optimal, efisiente i efektivo. Gobièrnu ke laga niun duda ku hopi empleado públiko ta traha hopi duru. No opstante tin espasio pa hopi mehorashon den funshonamentu di nos aparato den su totalidat.
Por mehorá di forma serio i duradero hopi aspekto di nos ekonomia, nos proseduranan i nos aparato públiko, pa asina nos presupuesto por keda strukturalmente tur aña den balansa. Esaki lo rekerí sigur ekonomisashon, pero tambe invershon. Den un forma balansá por desaroyá nos pais pa tur siudadano tin probecho. Gobièrnu ke atendé esaki na un manera balansá i duradero. Asina no solamente nos presupuesto ta drecha, adishonalmente di un forma real nos ta hasi uso di e full potensial di nos hende, nos kompanianan i nos isla, manera Gobièrnu a komprometé su mes na dje den e programa di gobernashon 2017-2021.


text:
Kralendijk – Riba djamars 19 di òktober 2021 diputado di desaroyo ekonómiko i turismo Hennyson Thielman huntu ku Tourism Corporation Bonaire (TCB) a bishitá nos skolnan básiko pa asina entregá e di tres buki di turismo. E buki di turismo tapa mucha di skol básiko di grupo 5 te grupo 8 i e título di e di tres buki di turismo ta ‘Turismo na Boneiru, un Eksperensia Outéntiko’. Esaki ta dediká na e eksperensianan outéntiko di Boneiru, inkluso su historia, flora i founa, aktividatnan i hopi mas.
“E buki edukativo aki ta duna un splikashon tokante diferente aspekto di nos sektor di turismo, por ehèmpel tokante nos kultura, aktividat ku por hasi na Boneiru, kiko ta atraé turista i e benefisio di turismo pa nos isla. E inisiativa aki ta forma parti di e vishon di e Plan di Rekuperashon di Turismo -Tourism Recovery Plan ku tin komo prioridat pa involukrá mas partisipashon di nos komunidat den desaroyo di turismo. Esaki lo yuda pa motivá nos komunidat pa mira no solamente e balor di e industria, pero pa embolbínan tambe den e benefisionan i mira e diferente posibilidatnan di entrada,” segun diputado di turismo Hennyson Thielman.
Ku e buki aki Gobièrnu di Boneiru kièr involukrá nos hóbennan mas den desaroyo di turismo. Pa medio di e diferente historianan kièr konsientisá nan tokante e sektor i oumentá nan interes pa asina den futuro posiblemente nan bai traha den sektor turístiko di nos isla. E intenshon ta pa sigui ekspandé e inisiativa akí i organisá bishita den e sektor i organisá aktividat i treinen pa nos hóbennan por risibi mas informashon tokante e industria di turismo.


text:
Oranjestad-Indra Zaandam, consehera di Cultura di Minister Otmar Oduber a indica orguyosamente cu Plaza Betico Croes a drenta un etapa nobo unda ta haciendo trabounan di reconstruccion. E plaza a wordo traha na aña 1986 y ta uno hopi simbolico pa nos pueblo mirando cu ta dedica na un persona cu ta representa masha hopi pa nos pueblo, nos Status Aparte y nos cultura.
E reconstruccion di e plaza lo ta parti den dos fase. E prome ta e parti di e podium y e koepel, cual pa hopi aña no a haya atencion y tin diferente kehonan, manera entre otro cu plafond ta bin abou. E contratista cu e gana e bidding pa esaki ta G&S Contractors NV.
Mester bisa cu bou di e podium tin un espacio sumamente grandi unda cu por traha camerinnan y baño, cual tambe lo tuma lugar.
E di dos fase lo ta e renovacion di tur e klinkers cu tin dilanti siguiendo conseho di expertonan y BIC N.V. a gana e bidding.
Sra. Zaandam ta bisa cu Minister Oduber su vision ta pa e plaza aki ta uno den top condicion teniendo na cuenta cu tur evento cu tuma lugar eynan ta un refleho di nos cultura y historia di Aruba cu a conduci na hiba nos unda cu nos ta awendia.
Trabounan ta wordo haci intensamente pa reconstruccion di Plaza Betico por keda finaliza prome cu dia 18 di maart mirando cu ta celebra 30 aña di nos Status Aparte y 40 aña di nos Himno y Bandera, algo cu como Arubiano nos ta hopi orguyoso di dje.
No a inicia prome cu e trabounan di reconstruccion debi na e costonan di esaki, mirando cu pa añanan no a duna antecion na Plaza Betico Croes. E costonan ta na e momentonan aki rond di 1.3 miyon, cual ta un suma grandi. Motibo di esaki ta e tempo cu mester keda cla cune y tambe mirando cu dor cu ta bay haci un stage multifuncional, e trabounan di e koepel ta aumenta e gastonan. Esnan cu a contribui cu e fondonan pa haci e reconstruccion aki posibel ta ATA, TPEF y FDA.
Mester bisa cu debi na e falta di mantencion durante añanan largo, e estado di e parti patras di stage tabata uno sumamente deplorabel y cu e inversion cu ta den proceso siguiendo e vision di Minister Oduber, e lo ta uno digno di por ta ubica na Plaza Betico Croes unda difente actividadnan y manifestacionnan cultural lo por wordo realiza.
Intencion tabata pa por a logra tin Plaza Betico Croes cla pa dia 25 di januari, dia cu ta conmenora e gran estadista aki, mirando e gran trabounan cu Betico Croes a haci pa nos pais y nos Status Aparte, lamentablemente esaki no a logra debi na e motibo menciona ariba, cual ta fondonan. Di otro banda mirando e importancia cu e propio Betico Croes a duna na e fecha 18 di maart, ta concentrando tur esfuerzonan pa trabounan por ta finaliza prome cu e fecha aki.
E beheer di Plaza Betico lo ta temporalmente bou di Stichting Cas di Cultura pasobra nan ta mas cerca y nan tambe ta un organizacion cu ta enfoca riba cultura y promocion di nos cultura.


text:
Comehein - Blog
Aruba ta un pais cu ta praticamente mondi. Bunita cu yen di naturalesa, pero tambe cu su problema nan cual ta comehein.
Dilanti patras na banda of menos di 30 meter di bo cas tin un mondi.
Unda tin huma, tin candela, Unda tin un neishi di comehein tin problema
y un dia nan lo bati na bo porta di cas pa dishasi.
Pero no spanta! Anos di Primito Pest Control experto den comehein GOT YOUR BACK!
Dicon nos ta export den comehein?
Eliminacion di comehein ta mas cu spuit, cual ta loke mayoria pest control na Aruba ta hasi.
Pa hasi un eliminacion completo di comehein, bo tin cu elimina e comehein nan visibel y e neishi cu tin biaha ta dificil pa encontra.
Mondi of Fundeshi?
Tin cas ta wordo ataka di comehein paso tin un neishi den un mondi den sercania
y tin cas ta wordo ataka di comehein paso tin comehein den nan fundeshi
Mondi
Den caso cu tin comehein den un mondi serca di bo cas, nos ta spuit den e neishi pa elimina e comehein. Despues di spuit den e neishi, nos ta uza nos scan machine pa verifica cu no tin ningun senjal di bida di comehein.
Fundeshi
Den caso cu tin comehein den fundeshi, nos ta hasi un paar di buraco chikito den e fundeshi pa spuit e termiticide/veneno. Cada comehein cu pasa riba e veneno, ta pasa e veneno na e otro comehein mane un “domino effect” y despues ta yega na e neishi y asina ta caba cu full e fiesta bouw tera. Despues cu nos spuit e veneno, e buraco ta wordo tapa y ferf. E termiticide/veneno ta keda activo 5 -10 anja, ya cu den fundeshi no tin solo y biento pa stroba e termiticide di hasi su trabou.


text:
ORANJESTAD - Relaciona cu e molester cu ta spera relaciona cu e mal tempo Bonnie, OM lo ta cera desde awe 29 juni 2022 pa 12’or di merdia te cu diabierna prome di juli 2022. Riba dialuna 4 di juli 2022 OM ta spera di ta up and running.
Tur afspraak relaciona cu e carta di buena conducta (vog) a wordo posponi pa diamars 5 di juli 2022. Personanan cu tabatin un afspraak pa busca nan vog, por bin diamars riba e mes orario.
A pidi pa despensa nan e molester.
ORANJESTAD - Awe Corte den prome instancia a condena e agentenan policial D. y De M. pa un castigo condicional relaciona cu malversacion na pia di trabao y maluso di autoridad. De M. a wordo condena ademas pa violacion di secrecia di trabao. Huez a declara tur dos liber di tuma soborno.
MEXICO CITY — Un avion Mexicano rumbo pa Aruba a wordo tira abou pa militarnan Venezolano diaranson, despues cu nan a drenta espacio aereo Venezolano. Asina e portal Rivera Maya News di Mexico a raporta. Segun e portal, e incidente a keda raporta pa GJ. Domingo Hernández Lárez, di armada nacional bolivarianos (FANB), riba su cuenta di twitter. Segun Hernández Lárez, e avion tipo Sabreliner registra XB-RXG di Mexico pa aeropuerto Reina Beatrix, a cambia rumbo y a drenta espacio aereo Venezolano di un forma illegal y a keda ‘desactiva’ pa e sistema di defensa riba un pista clandestino den estad di Zulia. A compronde cu ta e di 31 avion cu ta wordo derumba desde 2012.
ORANJESTAD – E conocido hotelero y desaroyado di proyecto hotelero argentino Alfredo .L (propietario di edificio di Holiday Inn Hotel na Aruba e.o) lo a haya ayudo di e tempo ey minister Benny Sevinger a cambio di pagonan cuantioso haci na e mandatario. Asina hues den D. a confronta parlamentario Sevinger cune durante e tratamento di e caso penal Avestruz diaranson mainta. Un di e proyectonan cu e desaroyado di hotel tabatin interes pa desaroya, ta via Pristine Estates, cu mester a desaroya un hotel na Palm Beach.
ORANJESTAD – Un di e sospechosonan cu a presenta dilanti mesa berde awe diaranson pa e caso penal Avestruz tabata comerciante P. Susebeek (64). E tambe, mescos cu e otro comerciante C.Harms cu a presenta, tabata sospecha di soborno activo di e actual parlamentario y antes minister Benny Sevinger, cu ta e sospechoso principal den e caso. Susebeek lo a paga placa na Sevinger, a cambio di fabor pa tratamento preferencial y tereno erfpacht. Contrario na Harms, Susebeek a nenga di contesta preguntanan di hues, indicando cu e la contesta tur cos caba durante su interogacion. Hues e ora a opta pa cuestiona Sevinger riba e relacion aki y wak con leu nan ta yega. Susebeek a sinta un luna den detencion preventivo.
ORANJESTAD – Awe diaranson mainta, hues a confronta sospechoso principal pa e caso penal Avestruz, e parlamentaro Benny Sevinger. Rapidamente, scuchando e forma facil con Sevinger tabata anda cu peticion y posibel aprobacion di tereno, a yama Sevinger un ‘stempel machin’. “Bo ta un tipo di stemple machine” hues a bisa Sevinger, riba cual Sevinger a responde rapidamente ‘Ja!”. Pero su tras, Sevinger su argumento ta cu e no tabata bisa no na ningun peticion, pa evita cu e ta wordo acusa di hunga favoritismo politico.
ORANJESTAD – Awe diaranson mainta ora cu e caso penal Avestruz a inicia cu sospechoso principal parlamentario Benny Sevinger riba e asunto di supuesto otorgamento illegal di tereno di gobierno, e prome sospechoso cu a wordo scucha tabata conocido comerciante C. Harms (67), sospecha di soborno activo di Sevinger cu e tempo ey (2012) tabata minister di infrastructura. E session di awe tabata pa hues interoga e sospechoso y haya sa di su banda kico ta kico.


text:
Kralendijk (8 di sèptèmber 2021) – Tourism Corporation Bonaire (TCB) tabatin mas bishita di prensa durante luna di ougùstùs. Komo parti di e ‘Tourism Recovery plan’, TCB ta enfokando riba atrae prensa internashonal na nos isla. Esaki ta un bon manera pa duna Boneiru mas kobertura internashonal den medio di komunikashon ònlain.
Dia 18 di ougùstùs 2021, TCB a yama bon bini na Elliott, kende ta un fotógrafo i videografo di biahe i estilo di bida for di California, huntu ku Leslie, kende ta un periodista independiente di biahe ku su trabou a wòrdu publiká riba entre otro TravelPulse.com i Arizona Foothills Magazine. Nan bishita na Boneiru lo wòrdu kubri den Travel Pulse (alkanse: 227.465), kual ta un plataforma ònlain ku ta ofresé notisia industrial, kontenido di video i ta duna informashon di biahe.
Ademas, a risibí bishita di Matthew, kende ta un eskritor independiente di Miami i ku tambe ta un eskritor pa Matador Network (alkanse: 793.456), kual ta un plataforma di biahe konosí mundialmente pa e aventurero moderno, i ku ta duna informashon di biahe, kulinario i eventonan lokal. Tambe, e bishita di Matthew lo wòrdu publiká riba e wèpsait di Thrillist.com (alkanse: 3.607.069), un plataforma onlain popular di notisia ku ta mundialmente konosí den e área kulinario, bebida i biahe. Matthew a bishitá Boneiru huntu ku Laura, kende ta un fotógrafo, spesialisá den fotografía di biahe, i ku su trabou a aparesé den katalòk di National Geographic. Laura ta un periodista di potrèt pa mas ku 20 aña i ta dedika su mes na eksplorando mundu, dor di kapturá i skibi tokante su eksperensia.
Durante di nan estadía na Boneiru, nan tabatin e oportunidat pa eksperensiá diferente aktividat, a hasi un paseo rònt di nos isla i a bishitá diferente restorant.
Entre 11 pa 18 di ougùstùs, e programa di televishon Hulandes Mooi TV a filma na Boneiru, mustrando diferente sitionan, akitvidatnan i akomodashon ku nos isla tin pa ofresé. E tim a disfrutá di nan bishita i a komparti nan eksperensia riba Instagram. Por mira algun ‘highlight’ di nan bishita riba nan página sosial ku tin 48 storia di nan estadía na Boneiru: https://www.instagram.com/stories/highlights/17934799015613075/
E episodio di Boneiru lo pasa na Mooi TV riba e kanal national SBS6 riba djasabra 2 di òktober 3:30 di atardi, orario di Hulanda, i 9:30 di mainta, orario di Boneiru. Ku ripitishon riba djadumingu 3 di òktober 11:30 di mainta i 6 di òktober 9:30 di mainta.
TCB ta yama danki na tur partner pa nan kolaborashon durante e bishitanan di prensa.


text:
KRALENDIJK — Awe mainta un piskado ku tabata den e area parti suit di Boneiru na alutura di Pink Beach a mira un kabuya ta drif bin ariba despues di unratu bai bek abou, despues bolbe bin bek ariba. Aki nan ela yama un otro piskado pa bin na e sitio anto e piskado aki a rekonose e kabuya komo esun ku Ulvick Pinedo ta uza pa tira anker. Mesora ela mèldu polis, i despues di unratu Stinapa a yega ku su boto na e area aki. Nan a mara un boei oraño na e kabuya aki pa asina tene na bista pa kontinua ku e buskeda. Nan a bai na e boei ku a mara e kabuya di anker na dje . Stinapa aworaki ta bai traha un plan kon ta bai sigui ku e investigashon pa saka afo kiko lo por a sosode ku e piskado perdi. . Investigashonnan ta kontinua i ta andando ketu bai na e momentu nan aki na parti suit di Boneiru. Ban spera ku esaki ta un pista ku lo por kondusi na haña e piskado aki ku ta perdi for di 5 di yüli ultimo.
FUENTE: LIVE 99 FM


text:
Komishon su tarea ta di vigilá ku e organisashonnan ta kumpli ku legislashon tokante uso di dato personal. Tin hopi lei, dekreto i areglo ku ta regla prosesamentu di dato personal. E tres leinan ku Komishon ta supervisá ta:
• Lei di protekshon di dato personal BES (Wbp BES);
• Lei di dato polisial (wet politiegegevens);
• Lei di atministrashon básiko di dato personal BES na Hulanda Karibense.
Lei di protekshon di dato personal BES (Wbp BES)
Lei di protekshon di dato personal BES (Wbp BES) ta kontené e reglanan di mas importante tokante kon mester atendé ku dato personal na Hulanda Karibense.
Lei di dato polisial (Wet politiegegevens)
Polis ta usa tur tipo di dato personal pa por kumpli debidamente ku e tareanan polisial, por ehèmpel pa investigá e outornan di echo kastigabel. Protekshon di dato personal serka polis ta reglá den Lei di dato polisial (Wet politiegegevens, òf Wpg).
Lei di atministrashon básiko di dato personal BES na Hulanda Karibense
Lei di atministrashon básiko di dato personal BES ta regla kon atministrashon di poblashon tin ku tuma lugá debidamente na Hulanda Karibense. E atministrashon di poblashon ta kontené dato personal di e habitantenan di Hulanda Karibense. Lei di Registrashon Básiko di dato personal BES ta regla kon mester usa e datonan akí debidamente, entre otro, kon mester tuma, modifiká i divulgá dato personal korektamente.
Masha tantu organisashon ta usa i interkambiá dato…
Polis ta usa tur tipo di dato personal…
E atministrashon di poblashon ta kontené dato personal…
Verordening (EU) 2016/679 van het Europees Parlement en…


text:
Pasado di sklabitut sentral durante bishita di minister Bruins Slot i sekretario di estado Van Huffelen na parti Karibense di Reino
Hanke Bruins Slot, minister di Asuntunan Interno i Relashon di Reino (Binnenlandse Zaken en Koninkrijksrelaties BZK), i Alexandra van Huffelen, sekretario di estado di Relashon di Reino i Digitalisashon, ta bishitá konhuntamente Sint Maarten, Sint Eustatius i Kòrsou di 6 te 10 di sèptèmber. E bishitá ta relashoná ku e pasado di sklabitut, pa asina nan mes eksperensia, mira i tende for di kombersashonnan ki nifikashon e pasado di sklabitut tin pa e islanan i pa Hulanda.
Sint Maarten
E biahe ta kuminsá riba djamars 6 di sèptèmber na Sint Maarten, kaminda e dos mandatarionan lo kombersá ku habitantenan di diferente orígen, tokante e pasado di sklabitut i kiko e ta nifiká pa futuro. Tambe nan lo para ketu na 5 aña di orkan Irma.
Sint Eustatius
Riba 7 di sèptèmber e siguiente parada ta na Sint Eustatius. Aki tin entre otro un kaminata históriko den Oranjestad, un kombersashon ku Statia Heritage Commission i un bishita na un skol i kombersashon ku hóbennan tokante e pasado di sklabitut riba e programa.
Kòrsou
Na Kòrsou e mandatarionan lo bai den kombersashon ku hóbennan i ekspertonan riba e tereno di sklabitut. Tambe nan lo hiba un bishita na e ‘National Archaeological-Antropological Memory’ i Archivo Nashonal. Lo konkluí e biahe ku un reunion ku artistanan, eskritornan i musikante kaminda e tema sentral lo ta sklabitut
Grupo di Diálogo Pasado di Sklabitut
Riba enkargo di minister di BZK e Kolegio di Konseho, Grupo di Diálogo Pasado di Sklabitut, a duna un konseho riba e pregunta kon pa atendé ku e pasado di sklabitut i su impakto den presente. Gabinete lo bin ku un reakshon promé ku 2023 riba e konseho akí. Gabinete su meta ta un futuro kompartí, pa logra esei bo mester konosé bo pasado kompartí promé. Lo inkluí e eksperensianan durante e biahe akí tambe den e reakshon di gabinete.


text:
Siman pasá mi a dediká e kolumna na e prinsipio di demokrasia den sindikalismo. A keda bon kla ku ta e trahadó/miembro di e sindikato ta e máksimo outoridat ku e derecho fundamental pa skohe e sindikato di supreferensha o hasta si e ta deseá esaki, lanta supropio organisashon sindikal. Dunadó di trabou, politikai religion mester kedaleu for di e derecho aki.Mi a mustra den esakiriba e kaso di SELIBON kaminda ta bai tin un referendem pidí pa gerensia di Selibon pa asina trahadónan den tur libertati sin ningun klase di preshon, intimidashon o represaya atraves di elekshon liber bai determiná ta kua sindikato nan ta deseá pa representá nan interesnan den e kompania Selibon. Ta trata di un eskoho entre ABVO, kusegun e gran mayoria no ta atendiendo nan interesnan ku e koutela i atenshon nesesario i e sindikato AFBW na kua masalmente e trahadónan a inskribí nan mes komo miembro. Ku e denunsia kutrahadónan a lansa kontra metementu di un trahadó ku a yega ayera Selibon, esta Fèfè Raphaela kende aparentemente riba instrukshon di miembro digerensia di Selibon lo ta aserkando trahadónan i poniendo preshon pa nan no bandoná ABVO a duna resultado. Sr. Leito, direktor di Selibon kende a keda poné na altura di e suseso, lo a kita e pickup for di sr. Raphaela. Awe nos kier sigui papia riba e otro prinsipionan di sindikalismo pa asina trahadó haña mihó komprenshon di e importansia di sindikalismo den nos komunidat i pakiko ta asina imortanteku e klase trahadó ta uni sumes den sindikalismo pa asina e tambe tin un bos fuerte den desaroyo di nos isla.
¿Kiko ta Solidaridat?
Sindikalismo ta defendé e interesnan di e klase trahadó komotal ta identifiká su mes klaramente ku tur sektor pero tambe ku e parti di e pueblo oprimí i vulnerabel ku ta biba riba un nivel inakseptabel komo serhumano den un sosiedat sivilisá. Pa tal rason e lucha sindikal ta tantu pa mehorá kondishonnan di trabou, pero tambe ta duna ayudo na esnan marginá den nos sosiedat.
Den e kuadro aki sindikalismo mester sostené e prinsipio di solidaridat bou di sindikalismoku e fin pa sindikalismo ta independiente di politika i por sostené sumes pa poral kansá e metanan di e klase trahadó. Esaki ta e meta prinsipal pa kual na 2016 sindikatonan na Boneirua bin huntu pa a lanta e Union Sindikal Boneriano. Esaki a krea e rèspèt i rekonosimenu den henter nos komunidat i sigur serka tantu gobierno na Kralendijk komo esun na Den Haag. Trahadó ta trahadó i solidarismo bou di trahadó ku ta lucha pa e mesun meta mester forsa nan liderato pa sirbi ningun otro meta ku no ta esun di e klase trahadó. E kaminda pa forma un organisashon sindikal solidario pa independisá sindikalismo for di politika ta bon klade finí. Ta na lider sindikal pa kana e kaminda ei pa asina nos logra un sindikalismo na Boneiruku ta outo sostené su mes ku un forsa finansiero fuer tei un maneho sindikal sólido ku lo eksihí di tantu gobernashon komo di organisashon di dunadónan di trabou e RESPET PA E TRAHADÓ, KU TA E MOTOR DI NOS EKONOMA. No mas eksplotashon, no mas abuso, no mas opreshon, perosi un partisipashon real, rasonabel i di rèspèt mutuo kaminda e pago ta den kon kordansia ku e produkshon di trabou. Un komunidat kaminda tin un balanse, un komunidat kaminda e rikesa ku e komunidat ta produsí ta ser repartí den un forma hustu garantisando TUR HENDE, sin distinkshon un nivel i kalidat di bida humano.
¿Kiko ta UnidatSindikal?
Unidat Sindikal ta e balor prinsipal, e regla di oro di sindikalismo.Nos ta rekonosé ku no ta eksistí ni lo no eksistí deskriminashon entre trahadó, ya kutur tin e derechonan igual, deber- i oportunidat nan igual sin diferensha di rasa, nashonalidat, orientashon seksual, kreensha religioso òf sirkumstansianan sosial, ekonómiko politiko,ideológiko, ni pa e funshon ku nan tin den nan trabou.Sindikalismo mester desaroyá den un polítika di un FrenteUniko di e klase trahadó, inclusive, sindeskriminashon, komo e garantia di e luchaunitarioidi fortalesakontra tur forma di eksplotashoniinhustisia.
Nos mester komprondé i realisá ku e aserkamentu den tur e sektor nan kaminda sindikalismo tin representashon ta ku e meta pa realisá akshon nan kon huntu pa logra metanan ophetivo ku ta di vital interes pa tur trahadó..
¿Kiko ta unidat di Akshon?
Esaki ta un akshon kaminda tur sindikato den e UNION SINDIKAL ta bai di akuerdo pa realisá un akshon huntu ku e propósito pa para o korigí desishonnan ku ta perhudiká e klase trahadó i su famia i esnan vulnerabel den nos komunidat. Porehèmpel un akshon di tur sindikato porta un kontra hisamentu desproporshonal di tarifanan di servisionan públiko ku ta hasi nos bida mas karu i ta suak i debilitá nos forsa di kompra kousando ku pobresa ta hasi su entrada den nos komunidat. E por ta un akshon di nos tur huntu kontra e desilguadat di derechonan sosial, Meskos e por ta un akshon kon huntu kontra pobresa of kontra leinan di reforma laboral.Ununidat di akshon no ta afektá e outonomia di kada organisashon sindikal.
Aliansa ku otro sektor nan sosial.
Pa por logra un transformashon profundo di nos sosiedat ta nesesario e union den e klase trahadó, kunukeronan, piskadónan, studiantenan, sektornan popular, organisashonnan di hóben nan i di hende muhé i en general turku ta lucha pa konstruí un mihómundo, un mundo mas hustoihumano.


text:
Kralendijk – Gobiernu di entidat públiko di Boneiru, pa medio di Departamentu di Edukashon i Bienestar ta lansa kampaña 2022 den kuadro di derecho di mucha.
Tur aña dia 20 novèmber ta selebrá dia internashonal di derecho di mucha. Pa e aña aki Departamentu di Edukashon i Bienestar di direktorado Komunidat i Kuido ta lansa un kampaña pa buta énfasis riba 3 derecho ku nos muchanan tin i ku nos ta haña tambe ta importante pa komunidat Boneirano sa i tene kuenta ku n’e.
E derechonan aki ta ankrá den Konvenshon di UNICEF pa Derecho di Mucha bou di e siguiente artíkulonan:
- Artíkulo 18 ku ta duna e mucha derecho riba un bon edukashon
- Artíkulo 28 ku ta duna e mucha derecho riba enseñansa
- Artíkulo 29 ku ta splika kiko e mucha mester siña na skol pa por sigui desaroyá den bida
Ku e kampaña aki nos kier bai konsientisá tur esnan responsabel pa sòru pa kumpli ku e 3 derechonan aki ku nos mucha nan tin pa mayan nos tin hóben I adulto nan respetabel, responsabel i adekuá pa sigui karga nos isla den tur kategoria.
P’esei riba djaluna dia 22 di novèmber 2021 ta lansa e kampaña ku e lema :
“ Di akohida di mucha na kaminda pa un mihó desaroyo i edukashon.”
Ku e kampaña aki nos lo bai hasi diferente aktividat, tantu pa akohida di muchanan, mayor i/òf tutor nan i skolnan.
Aktividatnan ku lo bai wòrdu organisá den e kampaña ta pa buta énfasis:
Dikon ta importante pa e mucha bishita un akohida di mucha
Dikon ta importante pa inskribí un yu na skol na tempu
Dikon ta importante pa sòru pa e mucha bishita su skol regularmente.
Aktividatnan pa splika mayornan:
Unda nan por akudí pa yudansa riba e partinan aki.
Kiko nan mester tene kuenta ku n’e.
Kon pa den nan bida sosial sigui duna guia i plania aktividatnan pa desaroyá e mucha su talentonan.
Departamentu di Edukashon i Bienestar di direktorado Komunidat i Kuido ta spera ku e kampaña aki nos por dal un stap mas dilanti na yuda krea i forma muchanan, hóbennan, mayornan i adultonan responsabel mayan den nos komunidat.
Pa terminá mi kier pidi tur habitante di Boneiru pa nos ban uni i purba krea e oportunidat pa e mucha por lanta i disfrutá di e derechonan riba un bon desaroyo i edukashon en general.


text:
Pasobra nos sa ku henter e kreashon ta keha i ta sufri e dolónan di parto huntu, te awor. I no solamente esaki, ma nos mes tambe ku tin e promé frutanan di e Spiritu, nos mes tambe ta keha den nos mes, sperando ku gran antisipashon riba nos adopshon komo yu, e redenshon di nos kurpa. Romanonan 8:22-23
Pa kousa di e piká di e hòmber, el a pasa e dominio di tera, shelu i laman pa diabel. Pese’i kreashon ta sufri, pasó ta falta e Santísimo reina i dominá tur kos huntu ku e hòmber, manera planeá den kuminsamentu di tur kos. Tambe, awendia, nos, e spiritualnan, ta keha wardando e redenshon di nos bida eterno, den Reino di Shelu.


text:
Minister di Turismo y Salud Publico sr. Dangui Oduber ta informa pueblo riba e proyecto di digitalisacion y ora ta pidi pa permisonan. Ya caba pa algun tempo trabounan ta andando den e proyecto di digitalisacion y automatisacion cu lo bay mehora e servicio y eficiencia di tur e permiso cu ministerio di Turismo y Salud Publico ta procesa. E proyecto aki ta den cuadro cu e eliminacion di e conocido “red tape” y burocracia cu ta existi pa asina brinda un mihor servicio na e clientenan di Gobierno.
Minister Oduber ta duna di conoce cu actualmente ta dura hopi pa haya un permiso pa motibo cu e peticion sea ta incompleto of falta algun informacion, e comerciante mester bay fisicamente na e departamento concerni. Tambe e burocracia ta wordo haci na un manera manual y esaki tambe ta trece un tardansa innecesario den e proceso pa haya un permiso. Otro cos ta cu henter e proceso aki ta uno cu ta wordo ehecuta entre e departamentonan Dienst Warenkeuring en Higiëne y Cuerpo Policial, cu ta cai bou di 2 diferente ministerio, esta di Salud Publico y Husticia.
E mandatario a señala cu prome cu otorga permiso ta hopi control mester tuma lugar. E permisonan aki ta di entre otro: Hotel, Servicio All-inclusive, Koffiehuis, Societeit, Slijterij, Bierhuis, Logement/ Air BnB, Restaurant y Ice cream parlor. Den esaki ya caba desde algun tempo a indentifica cu tin espacio pa adapta, cambia y mehora e proceso aki. Pa logra esaki ta bay haci uzo di innovacion y tecnologia pa bay den digitalisacion y automatisa henter e proceso. E lo bira asina cu na momento cu un persona of un compania haci un peticion y te na e momento cu e permiso wordo otorga lo keda digitalisa.
Despues cu a anuncia e proyecto aki na pueblo di Aruba na comienso di juni di e aña aki, mesora a cuminsa cu e proceso di destaho publico pa asina wak ta cua ta e compania cu ta gana e destaho pa haci e trabou aki. Awor e proceso di destaho a termina y esun cu ta bay haci e proyecto di e proceso di digitalisacion y automatisacion ta conoci. Locual ta sigui awor ta cu e compania cu a gana e destaho ta bay cuminsa haci e trabounan. Minister Oduber a menciona cu segun por a compronde e trabounan aki lo tin un duracion di 3 luna. Si tur cos cana segun e plan pa comienso di luna di December lo lansa e proyecto aki caminda lo bay elimina e “Red Tape” y burocracia den henter e proceso ora di haci peticion pa un permiso.
Minister Oduber ta convenci cu na momento cu e proyecto aki keda cla, e trabounan lo bay na un manera mas eficiente caminda ta bay brinda un mihor servicio na e clientenan di Gobierno. Tur hende lo bay sinti y nota e cambio grandi aki por medio di innovacion y tecnologia cu e proyecto aki lo trece cune. Esaki sigur ta un stap den e rumbo cu henter Gobierno ta bayendo, haciendo uzo di innovacion y tecnologia pa sigui innova e servicionan di Gobierno.


text:
KRALENDIJK – Djasabra ultimo tabatin entrega di premio di e torneonan dediká na Jaedan Crestian i Emanuel Lont i alabes a sorpresá e dos hungadornan lokual nan mes a eksperenshá. E hungadonan di e torneonan a haña invitashon di sr Serapio Pop pa tabata presente na Between 2 Buns.
Esnan ku a kai den premio di e torneo dediká na Jaedan tabata:
1. Emanuel Lont
2. Ralph Salimin
3. Jaedan Crestian
Jaedan a remarká ku maske e tabatin dos aña inaktivo, el a aseptá e reto pa partisipá den e torneo i e a gana di entre otro su maestro!
Den e torneo dediká na Emanuel Lont tabata Frederic Simonis ku a gana tur su weganan, pues invikto.
1. Fredric Simonis
2. Ralph Salimin
3. Emanuel Lont
Despues di e entrega di premio a yama e dos hobennan aki dilanti pa risibi un rekuerdo di BJSC, un Boneiru ku nan portrèt hinka den dje. Un bunita trabou di sr Maximi Chirino.
Despues di esaki tabata famia Lont ku a sorpresá e presentenan ku un trofeo rotativo pa laga e torneo dedika na Emanuel sirbi pa un estímulo pa sr Pop i e hobennan pa sigi partisipá. Frederic Simonis a tuma e torneo komo e prome ganado. Esun ku gané tres biaha mas keda ku e trofeo.
Tantu Jaedan i Emanuel a partisipá mas ku djes aña den e klup hubenil di ahedres i ta gradisido di lokual nan a siña i na mener Pop i awor ta en buska di un klup na Hulanda pa por sigi desaroya nan nivel di ahedres na Hulanda kaminda nan ta bai studia. Tambe nan ta spera ku e hobennan lo djoin pa siña e wega ku ta yudabo den pensa i planea i sigur den pensa pa materianan komo matematika i den bo estudio general.
E premionan di klup a ser entregá pa miembro di direktiva sra Rudsela Coffie.
Nos ta desea Jaedan Crestian i Emanuel Lont hopi eksito den futuro ku nan estudio i tambe den e deporte di ahedres i nan ta semper bonbiní.


text: ORANJESTAD – Awor cu e saldo operacional di e Cuentanan Anual di Pais Aruba a keda aproba pa Parlamento di Aruba, CAFT lo sigui cu su trabou pa verifica si Aruba a cumpli cu e ley di LAFT den cual ta stipula norma pa e deficit y surplus presupuestario di e sector colectivo di nos Pais. Pa aña 2016 e norma pa e deficit presupuestario tabata stipula na 2% di GDP y a logra cumpli cu esaki door cu deficit di e sector colectivo a yega na 1.6% di GDP. Pa locual ta trata añanan 2017 y 2018, Gabinete Wever-Croes na su entrada a indica cu debi na e situacion financiero y specialmente pa falta di e entrada premira di RDA/Citgo, no lo por bay cumpli cu e norma stipula den e ley di LAFT. Pa esaki a drenta den negosacion cu Hulanda y riba recomendacion di CAFT a yega na e acuerdo cu pa 2017 y 2018 no lo ta realistico y tampoco responsabel pa cumpli cu e norma stipula den LAFT di un surplus di 0.5% di GDP. Si ta asina cu conforme e acuerdo cu Hulanda, e deficit presupuestario pa aña 2018 mester a keda igual of mas abou cu e deficit registra na aña 2017. For di e Cuentanan Anual ta resulta cu pa aña 2017 y 2018 a registra un deficit di e sector colectivo di 2,1%. Cu esaki Aruba ta cumpli cu e norma financiero manera acorda cu Hulanda. Minister Xiomara Maduro ta lamenta cu CAFT den su rapport di 20 di november ultimo ta lubida di constata cu Aruba ta cumpli tambe cabalmente cu e acuerdo cu Hulanda riba e norma financierio pa añanan 2017 y 2018.


text:
WILLEMSTAD – E sòftbolista Arnalda Margarita, djasabra 13 di sèptèmber, a keda premiá komo “Deportista di Luna” di luna ougùstùs 2014 di parti di un komishon konsistiendo di periodista- i reporteronan deportivo di medionan di komunikashon sosial. Arnalda Margarita den luna di ougùstùs a tira tur inen pa su tim di Pichingolo Nissan den e kampeonato di sòftbòl femenino ‘fastpitch’. Arnalda a tira 47 inen i poncha 49 batido, ku ta mas ku 1 ponche pa inen. E rekòrt di Arnalda den ougùstùs ta di 6 wega ganá i 1 pèrdí. E la tira 8 inen tambe den un wega ku Soto i Pichingolo a keda empatá 5-5. Fuera ku Arnalda a tira 1 wega di blankeo, Arnalda a pone su mes den buki di rekòrt di nos sòftbòl femenino ‘fastpitch’ ora e la tira un “PERFECT-GAME” pa yuda Pichingolo Nissan gana di Sta. Rosa Angels Vanddis ku skor di 8-0. Arnalda ta un deportista hopi ehemplar semper kla pa yuda su organisashon. Apesar di tin su trabou i famia, Arnalda ta kombiná esaki tremendo pa por train i ta na tur wega ku hopi amor. Pa e motibunan ya menshoná, Arnalda Margarita a keda skohe komo deportista di luna Ougùstùs 2014
Ademas di Arnalda Margarita, tambe a premia e dos otro nominadonan, Isaï Marselia (Futbòl) i e ekipo Sta. Maria Pirates Hubenil (Beisbòl). Tur tres nominado a risibí un sertifikado den leshi, opsekio di Komishon deportista di luna i Diorca NV. E tres nominadonan a risibí un bunita medaya di Salas Sport Shop. Otro premionan pa e ganadó: Un kaha di PowerAde opsekio di Coca Cola, giftcheque di Fl. 150,– di Changes pro Sport, giftcheque di Fl. 100,– di FDOK, 100 florin opsekio di Sr. Lilo Sulvaran, giftcard di 300 florin di MCB, giftcard di 300 florin di Selikor i un giftcheque di Fl. 50,– di Pelota. Strak Strak Barbershop & Kapsalon a regalá Arnalda Margarita un drechá di kabei pa henter un luna, tambe foto studio Kort a regalá Arnalda e posibilidat pa saka un potrèt kompletamente grátis i fundashon Nobo a regalá e deportista di luna Arnalda Margarita un bunita trofeo.
Pa e dos otro nominadonan: Un giftcard di 300 florin di Selikor, giftcard di Fl. 100,- opsekio di Sr. Lilo Sulvaran, giftcard di Fl. 100,– opsekio di Diorca NV i Komishon deportista di luna, giftcheque di Fl. 50,– di De Jongh’s Sporthuis i un kaha di PowerAde opsekio di Coca Cola.
Allstar Embroidery a enkargá su mes un biaha mas pa miembronan dje komishon ta uniformá den 2014, miéntras ku Rio Lounge & Sports Bar a pone su lokalidat na disposishon pa e premiashon por a tuma lugá tur luna durante di hinter 2014 serka nan. Di parti komishon deportista di luna un pabien na e deportista di luna i e nominadonan.
Komishon ta gradisí e siguiente spònsernan ku ta yuda pa e premiashon deportista di luna 2014 aki a bira posibel:
MCB – CHANGES PRO SPORT – RIO LOUNGE & SPORTS BAR- SELIKOR – DIORCA NV – SALAS SPORT SHOP – LILO SULVARAN – FDOK – PELOTA – ALLSTAR EMBROIDERY – DE JONGH’S SPORTHUIS – FOTO STUDIO KORT – STRAK STRAK BARBERSHOP – FFK- FUNDASHON NOBO – COCA COLA.


text:
ORANJESTAD – E siman aki Gobierno di Aruba a ricibi un carta di Sra. Jutta Urpilainen – Miembro di Comision Europeo directamente encarga cu e relacionnan entre EU y e 25 paisnan miembro di OCTA- Association of Overseas Countries and Territories of the European Union.
Dia 24 di april 2020 Gobierno di Aruba a dirigi un carta pa Commissioner Urpilainen caminda cu Promer Minister di Aruba ta enfatisa e impacto severo di e COVID-19 crisis riba e economia di Aruba y e pasonan urgente cu Gobierno a tuma pa mitiga e efectonan di e crisis. Tambe Premier Wever-Croes a elabora riba e pasonan pro-activo pa baha gastonan operacional di Gobierno di Aruba pa por apela tambe na Hulanda como e “member state” corespondiente di EU pa aporte financiero.
E carta di Comision Europeo ta confirma cu enbista di e emergencia relaciona cu e COVID-19 crisis EU a adopta “exceptional flexibility rules” pa asina Aruba por yega na aporte financiero di un manera lihe, adapta y practico.
Por ultimo Premier Wever-Croes a expresa e aporte di parti di Aruba pa cu e resolucion di Parlamentario Europeo, Srta. Samira Rafaela, kende a apela na EU pa crea un “dedicated exceptional support fund” pa e paisnan miembro di OCTA. Pa esaki Comision Europeo ta evaluando e posibilidadnan segun e structura financiero di EU.
Den corto, den margen di e structura financiero vigente cu ta termina fin di aña 2020 Aruba lo ricibi apoyo financiero for di diferente programanan existente, inluyendo parti di e suma di € 10 miyon cu lo wordo reparti entre diferente paisnan miembro di OCTA.
Sr. Eddy Paris como representante di Aruba na EU y Vice-Voorzitter di OCTA ta coordinando e esfuersonan aki na Brussels y cu DEACI (Department of Economic Affairs, Commerce and Industry) na Aruba pa asina e fondonan aki por yega directamente na diferente NGOs na Aruba.


text:
Awe dia 14 di augustus ta net 10 aña pasa cu e famia, amigonan y e sernan keri di e diseñador, Percy Irausquin, a haya e tristo noticia di su fayecimento. Percy a nace dia 26 di juni 1969 na Aruba como e ruman mas chikito di cas y semper tabatin su cinco ruman muhernan y su kerida mama como su fuente di inspiracion. Su famoso quote ta; “When in doubt always overdress”
Joseph Gregory Percy Irausquin su carera den e mundo di moda a inicia desde cu el a gana e premio di Frans Molenaar Couture na 2001. El a finalisa su estudio na 1999 na Gerrit Rietveld Academie na Amsterdam y a obtene despues su master degree na Fashion Institute Arnherm. Percy a haci su stage na diferente cas di moda di renombre na Paris unda el a siña tur kico e por haci cu un lapi di paña. Den un tempo cortico Percy su acogida tabata grandi y el a cuminsa bisti e celebridadnan Hulandes. El a ricibi dos reconocimento di revista FOCUS como tambe na Hulanda pa su logronan como diseñador. Na Aruba el a presenta su prome fashion show na House of Mosaic cerca su amigo Fernando Mansur. Tanto na Hulanda como na Aruba, Percy Irausquin, tabata e diseñador preferí di e damanan cu gran estilo. Stima pa su personalidad y carisma y respeta pa su gran talento cu ta inigualabel, Percy a bay laga nos 10 aña pasa ora el a fayece repentinamente di un hersenbloeding. Love you Always Percy!


text:
Tanki di rekompreshon
Seri di Herensia Kultural
“E tanki di rekompreshon tabata un regalo di Shell na dòkter Kroon” asina bruder Edwin Lorenzo Valeriano di Sehos, ku durante desenas di aña a traha ku e aparato, ta konta. “Na prinsipio su lugá tabata kantu di awa na Batipaña. Tabata e promé tanki di rekompreshon ku Kòrsou tabata disponé di dje. Promé ku esei sambuyadónan ku síntoma di e enfermedat di dekompreshon mester a bolbe baha den awa.”
E enfermedat di Bends ta un konsekuensia di a keda demasiado tempu bou di awa. Debí na e preshon ku ta oumentá durante ku un hende ta sambuyá, tehido di su kurpa ta apsorb’é e nitrógeno den e aire ku e ta inhalá. Tantu mas hundu i mas largu bo sambuyá, tantu mas nitrógeno ta akumulá den bo kurpa. Segun bo ta subi pa sali na superfisie atrobe e preshon ta bai bahando i poko poko bo ta ekshalá e nitrógeno. Si bo subi demasiado lihé òf si bo keda demasiado largu bou di awa e nitrógeno di mas no por sali for di bo kurpa. Esaki ta forma globonan di aire den bo sanger, loke ta aktivá tur sorto di komplikashon, entre otro bo ta sinti bo kabes ta bira, bo ta bira steif, bo kurpa ta hinka, bo ta sintibo slap, drenta shock, sintibo lam, sinti difikultat pa hala rosea i doló den brasa, pia i skarnirnan. Den kasonan masha serio e enfermedat por ponebo pèrdè konosementu i e por tin hasta morto komo konsekuensia. E síntomanan ta surgi generalmente entre un kuartu di ora te 12 ora despues di a sambuyá. Den un tanki di rekompreshon ta pone e sambuyadó bèk na sierto preshon, di manera ku e ora ei e por ekshalá e nitrógeno di mas ku e tin den su kurpa. E preshon preskribí ta dependé di kon hundu el a sambuyá. “E promé pashènt ku nos a trata den e tanki di rekompreshon di Shell, tabata un mucha hòmber chikitu di for di tera ku tabatin un infekshon di tétano,” segun Valeriano. E atmósfera den e tanki ta konsistí di aire normal. Sin embargo, komo e pashèntnan ta haña oksígeno puru via un máskara, esaki ta mata kualke infekshon. Resientemente desaroyonan muchu mas moderno ta pèrkurá pa e aire ku e persona ekshalá pasa via un slan bai, di manera ku esei no ta drenta den e kamber di aire atrobe. Despues di a para algun aña kantu di awa, a muda e tanki di rekompreshon pa Sint Elisabeth Hospitaal mes, loke por lo general tabata mas práktiko pa tratamentu di e pashèntnan.
E tanki di Shell, den kua por a subi e preshon te na dos atmósfera, a keda den funshon te na 1976; despues di esei ta tanki di rekompreshon di Marina Real so tabata na servisio; esaki ta ofresé muchu mas posibilidat. Valeriano “Den e tanki bieu ta un pashènt so por a trata na e mes tempu”. E kamber den e tanki ta 2.30 pa 1.90 meter. Un persona di 1.80 meter no por a bai aden. E slùis, destiná pa kambia e kondukshon, ta 1.15 pa 1.90 meter. Den e tanki di marina por bai tres pashènt. Tin ademas den tur dos tanki lugá pa un hende ku ta kompañá i guia. Pasobra e tanki di Shell tabatin un sistema di spula mas simpel, e tabata keinta mas lihé i p’esei mester a spul’é ku mas frekuensia ku e tanki di marina.” Tur hende ku tarea di guia na Sehos por bai huntu ku e pashènt te un preshon ku ta reina na un profundidat di 165 pia, segun e bruder. “Pero generalmente ku 60 pia bo ta yega basta leu ku e tratamentu. Den kurso di añanan e manera di trata a kambia. Antes pashèntnan tabata keda hopi biaha sinku ora den un tanki di preshon, i si nan keha solamente di doló den e skarnirnan tabata pone nan dos ora i un kuartu. Ta dies aña kaba ku despues di kada 20 minüt ku duna oksígeno ta tene un periodo di sinku minüt di sosiegu, di manera ku e pashènt por kome òf bebe algu. Na Estados Unidos nan a proba ku si un pashènt keda 90 minüt den e tanki na un preshon manera ta reina na un profundiat di 60 pia e sosiegu ei ta duna mihó resultado.”
No ta habitantenan lokal so, tambe pashèntnan di e islanan bisiña i di den region konosé kaminda pa e tanki di rekompreshon na Kòrsou. “Nos ta haña pashènt di Puerto Rico i di Estados Unidos,” segun Valeriano. “Tur e basenan di forsa aéreo sa ku nos ta disponé di ekipo ku ta kumpli ku normanan internashonal.”
Fuente
Entrevista ku Edwin Lorenzo Valeriano, febrüari 2001.PADI Open Water Diver Manual, Hettlingen, Duitsland, PADI-Europe, 1988.


text:
tennis
-
News
Protocol Federacion di Tennis
Federacionnan di Tennis, Aruba Lawn Tennis Bond ta presenta e protocol specifico pa nan miembronanRead More »
-
Buenos Aires 2018
Patrick y Nick ta perde di e duo Frances
Patrick Sydow y Nick Hardt ta perde di e duo Frances, Gaston/Tabur Despues di a gana nan prome wega den…Read More »
-
Buenos Aires 2018
Patrick y Maktsaria a cay venci
Patrick Sydow di Aruba hunto cu su partner den Mixed Doubles, e tenista Makatsaria (Georgia) a cay venci contra e…Read More »
-
Buenos Aires 2018
Patrick ta elabora riba su weganan na Buenos Aires
Tenista Patick Sydow ta elabora riba su wega contra Merca unda e la cay venci den tres set. Tambe hunto…Read More »
-
Buenos Aires 2018
Victoria den Dobbel di Tennis
Tenistanan Patrick Sydow y Nick Hardt(DR) ta logra victoria den dobbel den e Youth Olympic Games 2018. Despues di a…Read More »
-
Buenos Aires 2018
Tenista Patrick Sydow a debuta den tremendo forma
Tenista Patrick Sydow a debuta den tremendo forma den e Weganan Olimpico Hubenil Buenos Aires 2018. Ora bo kier logra…Read More »
-
Buenos Aires 2018
YOG: Patrick Sydow Tennis
Conoce e atletanan cu lo representa Aruba den Weganan Olimpico Hubenil Buenos Aires 2018 Na vispera di e Weganan proximo…Read More »


text:
Bunita momento na Rosario
Aruba cu 3 medaya na e Weganan di Playa Sur Americano
Bunita momento pa e deporte di Aruba specialmente pa e atletanan di Beach Tennis, Dominique Hopman, Aksel Samardzic y Sander Castro cu a ricibi nan respectivo medayanan na Rosario, Argentina
E atleta Aksel Samardzic a logra dos medaya di Plata y un medaya di Brons mientras Dominique Hopmam y Sander Castro a logra e medaya di Plata.
E Weganan Sur Americano de Playa ROSARIO 2019 sin duda tabata un exito rotundo pa e delegacion di Aruba.
Pabien!!!


text:
Rosario2019
The South American Beach Games (Spanish: Juegos Suramericanos de Playa) is a biennial multi-sport event in beach sports between athletes representing nations from South America. It is organised by ODESUR (the South American Sports Organization). The first event was held in 2009.
-
Aruba impresiona cu Rosario
Delegacion di Aruba kier a gradici ciudad di Rosario pa e prome Weganan Sur Americano den Playa. Sin duda Aruba…Read More »
-
Aruba ta gradici Rosario
Atletanan di Aruba ta gradici Rosario y e organisacion di e Weganan Sur Americano di Playa.IV Juegos Suramericanos de Playa…Read More »
-
Equipo Aruba ta conta nan experiencia
E team completo di Beach Tennis ta conta di nan experiencia aki na Rosario.#equipoaruba #rosario2019 Posted by Comite Olimpico Arubano…Read More »
-
Dominique y Aksel ta ricibi nan medaya
Bunita momento ora cu Dominique Hopman y Aksel Samardzic ta ricibi nan medaya di Plata den Mix Doubles aki na…Read More »
-
Aksel ta ricibi su medaya
Momento cu e atleta di Beach Tennis Aksel Samardzic ta ricibi su medaya di brons na Rosario. Momento cu e…Read More »
-
Bunita momento na Rosario
Bunita momento pa e deporte di Aruba specialmente pa e atletanan di Beach Tennis, Dominique Hopman, Aksel Samardzic y Sander…Read More »
-
Plata pa e Duo Mix
Duo Aksel Samardzic y Dominique Hopman a logra medaya di Plata den e Weganan Sur Americano di Playa na Rosario,…Read More »
-
Maud y Dominique no ta logra medaya
Duo femenino Maud Celaire y Dominique Hopman no ta logra medaya di Brons y ta keda na di cuater lugar…Read More »
-
Medaya di Plata pa Duo Masculino
Medaya di Plata pa e duo Aksel Samardzic y Sander Castro na Rosario No obstante cu nan a cay venci…Read More »
-
Brons pa Aruba
Medaya di brons pa Aruba Awe mainta a inicia e weganan di 3 y 4 lugar aki na Rosario. Despues…Read More »


text:
Oranje Fonds ta inisiá awe ku búskeda di proyektonan spesial ku tin oportunidat pa bini na remarke pa un Appeltje van Oranje 2022. E aña aki e tema ta Oportunidat igual pa tur hóben. Desigualdat den oportunidat ta un problema urgente den nos komunidat ku pa motibu di e krísis di Corona a bira mas grandi. Ku e Appeltjes Oranje Fonds ke pone atenshon riba proyektonan ku ta atendé e problema aki ku éksito, pasombra nan ta meresé sosten i rekonosementu. Pa bini na remarke pa un Appeltje organisashonnan por registrá te ku 30 di sèptèmber via oranjefonds.nl/appeltjes.Tres inisiativa lo risibí e premionan na mei 2022 serka Rei Willem-Alexander.
Lamentablemente no ta tur hóben ta haña e mesun oportunidat. Diferente investigashon a demostrá ku desigualdat entre diferente grupo di hóben ta sigui oumentá. Dor di e krísis di Corona e problemanan a oumentá i ta mas bisto. Hóbennan tin èkstra preshon pa motibu di pèrdida di enseñansa, lugá pa kore stazje, trabou (permanente), entrada, struktura i kontakto sosial. Nan ta eksperensiá mas strès na kas, ta ser afektá pa por ehèmpel violensia doméstiko ku ta oumentá, ta sinti nan mes isolá i ta pèrdè perspektiva. Tambe tin gruponan nobo di hóbennan vulnerabel ku ta lanta.
Muraya invisibel
Segun un rapòrt di Sociaal Cultureel Planbureau di 2019 tokante oportunidat i opstákulonan bou di hóbennan tin menasa ku ta lanta un ‘muraya invisibel’ entre hóbennan ku tin òf no tin rekurso. Algun por probechá di e oportunidatnan i otronan ta topa nan ku opstákulo. Asina tin hóbennan ku sufisiente kapital ekonómiko i sosial ku tin mas posibilidat pa kapitalisá oportunidatnan ku ta aparesé. Aki kapital sosial ta bira kada bes mas importante: personanan ku tin e nètwèrk korekto ta bai dilanti den bida. Aspektonan manera edukashon i orígen – unda bo nase, ken ta bo mayornan, di unda nan a bini i kiko nan ta hasi – ta hunga un ròl den esaki meskos ku prehuisio (inkonsiente), eksklushon i deskriminashon.
Afortunadamente tin hopi organisashon ku ta dediká nan mes na duna tur hóben e mesun oportunidat. I Oranje Fonds ta buska proyektonan spesial ku ta embolbí hóbennan ku ta sigui yuda otro hóbennan di e mesun edat p’asina duna nan e rekonosementu ku nan meresé. Pensa aki riba por ehèmpel un proyekto di amigu ku ta konektá hóbennan ku otro, un inisiativa ku ta laga refugiadonan di e mesun edat topa otro òf un proyekto di boluntarionan hóben ku ta ofresé sosten na hóbennan LHBTIQ+-. Sugerí un organisashon òf registrá un organisashon dirèkt pa bini na remarke por for di awor via oranjefonds.nl/appeltjes.
Ta entregá e Appeltjes van Oranje tur aña na tres inisiativa ku di forma eksitoso ta konektá diferente grupo òf ta sòru pa otronan bolbe partisipá den komunidat. Tur ganadó di un Appeltje van Oranje ta risibí un eskultura di bròns trahá pa Prensès Beatrix i un suma di 25.000 euro. Tur aña Reina Máxima ta entregá e premionan. Den e añanan ku ta selebrá un lustro esaki lo ta na enkargo di Rei Willem-Alexander. E aña aki ta di 20 biaha ku ta entregá Appeltjes van Oranje.
Oranje Fonds
Oranje Fonds no ke pa ningun persona ta nan so i ke pa nan partisipá den nos komunidat. P’esei nos ta fortifiká i ta konektá organisashon, boluntario i donatùrnan ku ta kontribuí na un komunidat konektá. Nos ta hasi esaki danki na e.o. Nationale Postcode Loterij, Nederlandse Loterij, de Vrienden i diferente otro partner. Rei Willem-Alexander i Reina Máxima ta e pareha patrosinadó di Oranje Fonds.


text:
Dokter di cas
Ora bo inscribi na AZV bo mester scoge un dokter di cas, un botica y un dentista. Pa dokter di cas ta conta cu bo por scoge dentro di e cantidad di dokter di cas cu e momento ey tin luga disponibel. E dokter di cas ta un profesional cu a studia medicina general y despues a specialisa su mes como dokter di cas. E tin conocemento amplio y por yudabo cu diferente tipo di malesa.
Servicio di dokter di cas
Segun contracto cu AZV, e dokter di cas mester ta 32 ora pa siman disponibel pa atende e aseguradonan di AZV (consulta cu pashent). E resto di oranan den siman ta pa e dokter haci administracion manera por ehempel firma receta, lesa resultado di test y of haci bishiti na cas di pashent. Cada oficina di dokter di cas tin su propio ʼreglananʼ. E ta importante pa bo ta bon informa di e reglanan di e oficina. Bo dokter di cas of e asistente por duna bo informacion manera e orario di oficina, orario pa bo yama pa bo haya cita of orario pa bo yama pa pidi receta of resultado di test.
Adicionalmente bo ta haya informacion tocante unda bo por localisa bo dokter di cas ora tin un emergencia pafo di e orario normal di e oficina, unda pa acudi ora dokter bay cu vakantie of unda pa bay ora bo dokter mes bira malo.
E gran mayoria di e dokternan di cas ta wordo representa door di Huisartsen Vereniging van Aruba, esta e Asociacion di Dokternan di Cas di Aruba. Pa haya sa mas tocante nos dokternan di cas y nan bunita profesion bo por primi aki.
E asistente di dokter di cas
E asistente di bo dokter di cas ta un persona hopi importante. E ta fungi como un man extendi di bo dokter di cas. Su persona tin bon estudio y conocemento di e sistema di ʼtriageʼ y ta traha bou responsabilidad di bo dokter di cas. Triage ta e evalacion di pashentnan den diferente categoria basa riba e gravedad di nan sintomanan, lesion y malesa. E ta un sistema pa por determina e urgencia di e pashentnan cu ta yama pa haya un cita. E asistente a base di triage ta yena e schedule (agenda) di bo dokter di cas. E asistente di dokter lo evalua e historia medico di bo y ta hacibo pregunta tocante bo sintomanan (kehonan) pa percura cu bo ta haya e cuido na e bon momento.
E praktijkondersteuner (enfermera specialisa)
Na 2012 AZV hunto cu Stichting Wit Gele Kruis a introduci e praktijkondersteuners, esta e enfermeranan specialisa den cuido di pashentnan cu malesanan cronico, sea diabetes, curason , colesterol of presion halto. E praktijkondersteuner tambe ta traha -mescos cu e asistente di dokter- bou di responsabilidad di bo dokter di cas. Cu su experticio y dedicacion, e praktijkondersteuner lo duna bo informacion, guia bo y motiva bo pa bo cumpli cu e plan di tratamento pa bo recupera bo salud mas tanto posibel.


text:
For di algun luna ta pidi ayudo di comunidad pa logra localisa un ser stima cu ta perdi. Ta trata aki di Jorge Nadal di 70 aña cu a sali bay y te na e momento aki no tin informacion di su paradero. E persona aki ta sufri di Epilepsia como tambe di Alzheimer. E tin nuebe luna perdi.
Famia a duna di conoce cu nan tin por lo menos 5 luna sin tende di Jorge y ta buscando tur caminda. Ultimo biaha cu nan tabata den contacto cu ne tabata dia 25 di september na Misa San Fransisco na Playa. E ta un persona cu ta biba na Rancho. Ta pidi cualkier persona cu por a mira of tin informacion di Jorge Nadal pa tuma contacto cu nan na telefon: 569-6520 of yama polis na 100.


text:
KRALENDIJK – Sindikato A.F.B.W. djabièrnè último a honra diferente miembro, kendenan for di prinsipio tabata na lantamentu di e organisashon. E aktividat a tuma lugá na sede di A.F.B.W. den presensia di un grupo limitá di persona. Esaki debí na e medidanan ku mester tene kuenta kuné relashoná ku COVID-19. Presidente aktual di A.F.B.W. Cherel Kwidama a dirigí algun palabra durante e anochi. “Mester di pasado, presente pa por traha riba futuro. Asina e federashon ta bai dilanti. Eric Vlijt i Ewald Abdul entre otro ta esnan huntu ku Rudolfo Statia, a papia hopi ku ami. For di nan mi a risibí hopi informashon tokante A.F.B.W.. Nos ta bai sigui duna rekonosementu na otronan. Mester kuminsá un kaminda i esei a sosodé awor.
Norwin ‘Nochi’ Willem ta yuda inkansabel. E no a funda A.F.B.W.. E ta un simpel sirbidó. Semper e tei pa yuda nos,”tabata entre otro loke Kwidama a bisa. Seguidamente a papia presidente di USIBO Mavis Abrahams “Mi ta orguyoso di ta aki awe. Den un tempu kòrtiku A.F.B.W. a logra reorganisa e sindikato. E ta un ehèmpel pa otronan. Ta importante pa sa bo pasado. Dor di sa bo pasado bo por bai pa futuro. A.F.B.W. a usa un don hopi importante. Den sindikato ta un trabou ku kon bo hasi e tarea, nan ta bati bo kabes manda abou. Pabien i nos ta sigui konta ku boso,”presidente di USIBO a menshoná e anochi. Despues a kontinuá ku entrega di Oorkonde na esnan ku a keda rekonosé. Ewald G. Abdul, Eric M.Vlijt, Primu F. Bernabela, Hermenegildo J. Cicilia, Rudolfo A. Statia i Norwin C. Willem.


text:
Entrante dialuna 22 di maart 2021, ta bay cuminsa cu e trabounan di construccion di un sorteervak dilanti di La Granja y T-Weg di Jara. Durante construccion lo bai tin desviacion di trafico for di 9’or di mainta pa 4’or di atardi y T-Weg di Jara lo ta cera 24/7.
Lo bay cera e ruta Oranjestad pa San Nicolas for di Rotonde Pos Chikito te cu crusada di La Granja. Trafico lo wordo desvia via Spaans Lagoenweg, Santo Largo y Savaneta.
Duracion di construccion lo ta aproximadamente 8 siman.
DOW, C.I.C. N.V. y KPA ta pidi pueblo di Aruba y tur automobilista pa tene cuenta cu e desviacion y e inconveniencia cu lo por surgi riba e ruta menciona pa cual nos ta pidi nos disculpa y ta gradici pa e comprension y cooperacion.


text:
No ta desconoci cu e rol di abehanan ta uno importante pa cu produccion di fruta y berdura. Abeha no solamente tin e funcion di poliniza flornan, pero tambe e produccion di honing pa consumo. En conexion cu dia internacional di Abeha, 20 di mei, Directie Natuur en Milieu (DNM) ta trece dilanti cu den relatonan y datanan internacional ta alerta cu abehanan ta bou menasa, p’esey ta importante pa preserva abehanan. Si sigui asina cu e especienan aki, su cantidad ta baha of caba. Cosechanan, fruta y berdura, tambe lo haya e efecto y asina ta impacta negativamente tambe e nutricion y salud di hende. P’esey ta keda e pregunta: Kico mas nos por haci pa preserva e especie aki na Aruba?
Nos mester actua awor!
Mester reconoce cu tin un crisis pa cu e polinisadornan y preservacion di esakinan ta conecta directamente cu biodiversidad y e calidad di bida di hende. Practicanan asocia cu agricutltura intensivo, cambio di e uzo di e tereno, uzo di pesticida, uzo di quimiconan, temperatura halto y cayente asocia cu e cambio di clima, tur ta trece consecuencia pa e populacion di abehanan y e cantidad y calidad di cuminda cu ta wordo produci. Organisacionnan manera esun di FAO (Food and Agriculture Organisation of the United Nations) conhuntamente cu IPI (International Pollinators Initiative) a logra pone e tema aki como prioridad na e COP V na aña 2000 asina reconoce e importancia di e initiativa pa promove uzo sostenibel di polinisadonan den agricultura y ecosistemanan asocia cu polinisacion. Con nos por haci mas, como individuo, na Aruba? Planta mas mata local tambe esnan cu ta floria diferente temporada di aña
Cumpra honing produci localmente, mayoria biaha na un festival di mercado local Ta bon pa cumpra for di esnan cu ta practica agricultura na un forma sostenibel No haci uzo di pesticida of herbicida den bo cura Proteha abehanan salvahe tambe dus esunnan di mondi; no matanan
Sponsor un cas di abeha- check cu imkernan local Pone un fuente di awa pa e abehanan parti pafor den bo cura Acerca DNM pa e lista di imkernan of esnan cu ta bin busca casnan di abeha indesea na bo cas. Eleva conscientisacion rond di e tema di polinisacion di abehanan y comparti esaki den bo circulo di amistad y cu comunidad; “si tin menos abeha esaki ta afecta nos tur” Un recordatorio ta bay na companianan encarga cu pesticida pa en vez di deshaci di casnan di abeha, por haci un yamada pa resacata y realoca e casnan di abeha na un manera natural. Por yama un Imker, esaki ta un hende cu ta cuida abehanan. E persona aki ta tene su mes ocupa cu e produccion di honing di e abehanan. Tambe tin organisacionnan cu ta busca tereno pa aloca casnan di abeha temporalmente.
DNM ta felicita tur Imker y ta desea pa comunidad ta mas cauteloso cu casnan y swarmnan di abeha. Nos tin cu reconoce nan importancia pa asina nos tin mas cosecha cu ta brinda un dieta mas balansa y saludabel pa hende pero un biodiversidad mas halto tambe. Feliz di Internacional di Abeha.


text:
Kompader , asina bo a bai. Ken por a pensa? Djarason 20 di mei, atardi lat Liduska ta kore yega parokia La Bírgen di Coromoto, huntu ku algun persona mas, nan tabatin e tarea den misa loke nan ta hasi ku regularidat. Ami tabata trein algun kantika di misa pa presentá e siguiente mainta. Nos a papia manera kustumber i tur hende a bandoná e sitio kontentu algun minüt pasa di 8’or di anochi. Djis un ratu despues mi a tuma nota di algun notifikashon, indikando ku mi kompader Enoc“Noki” Melaan ta pèrdí. Mi a reakshoná den mi mes, ku no por ta posibel pasobra mi tabata huntu ku su señora i no tabatin nada ku ta ilustrá loke mi a skucha. Poko despues mi a haña konfirmashon ku ta e persona ei mes ta pèrdí den mondi.
Nos tur sa i ta konsiente ku tardi òf trempan nos tin ku pasa pa un otro bida. Apesar ku nos sa esaki, e momentu di bèrdat ta esun mas doloroso i difísil pa aseptá. Dios a krea nos asina. Pa e motibu aki ta importante pa nos biba bon i na pas ku otro, loke “Noki” ta un ehèmpel. No ta pòrnada tabatin un kantidat di persona pa yuda ku e búskeda. Loke bo planta bo ta kosecha. Mi a pasa kumpra algu na Lianxiang Supermarket i e hendenan ta desanimá. Nan a bisami un bon hende a bai, kende sèmper a kumpli ku su labor serka nan, momentu ku tin palabrashon.
2018 “Noki” i Liduska a aserkámi pa mi bira padrinu di nan yu mas chikitu. Mi a tuma den sin pensa. Mi sa ku bo tabata i ta un bon tata pa e yunan. Bo stima nan, meskos nan tambe stimabo. Bo amor i kayente ku bo tin pa nan, niun otro hende por yena esei. Amor di tata pa yu ta úniko. Meskos ta e kaso esun di mama. Kada un ku nan sentimentu. Mi tei pa duna bo yu e sosten i guia momentu ta nesesario. For di shelu bo mes lo pèrkurá pa nan ku un vishon mas amplio pa medio di Señor. Sosegá na pas i Señor lo tin un lugá den su reino p’abo. Forsa na komèr Liduska i e muchanan i otro miembro di famia di ámbos banda. Dios yena e bashí ku a keda tras i duna forsa i animo pa kontinuá.


text:
Aruba tin un problema grandi cu sobrepeso y obesidad den poblacion adulto. Un situacion cu por origina, pa un caracteristica cu ta diferencia humano di animal: e sentimentonan. Segun un estudio publica pa Journal of Clinical Investigation, e hormoonnan di nos stoma ta comunica directamente cu e celebro, provocando un sensacion placentero. Esaki ta splica dicon tin algun persona, cu ta sinti e necesidad di consumi alimento dushi of vet, ora nan experimenta tristesa of angustia.
6 Señal:
1. E hamber emocional ta cuminsa repentinamente.
2. Ora bo ta comiendo pa alivia un sintimento, no ta importa si bo stoma ta yen of bashi, djis bo tin cu come.
3. Ta rekeri di un satisfaccion inmediato.
4. No ta importa si bo ta yen, bo ta djis sigui.
5. Ta surgi emocion nobo, esta di culpa.
6. Bo ta experimenta un grado di control y ta sinti cu e situacion ta cuminsa trankilisa y bo ta sinti mas sigur di loke ta bay pasa.


text:
Mi a skirbi e articulo aki pa Bon Dia Aruba. El a aparece den e matutino riba 17 di december 2020.
E forma legal di union civil (geregistreerd partnerschap) cu proximamente lo wordo trata den parlamento y cu lo ta habri tanto na parehanan hetero como pa parehanan di mesun sexo, no lo brinda beneficionan manera subsidio di viudez (weduwepensioen/uitkering), reglanan regardando impuesto, pensioen y herencia. Riba recomendacion di Corte Comun (Hof), gobierno lo bay implementa esakinan despues.
Recientemente mi por a haya e proyecto di ley (Ontwerp Landsverordening, OLV) regardando e ordenansa di implementacion (invoeringsverordening) y ampliacion di e cambionan riba codigo civil cual parlamento a aproba riba 8 september di 2016. Mi a tuma contacto cu parlamentario independiente Daphne Lejuez pa sa mas di e tema mirando cu presidente di parlamento lo ta yamando un reunion pronto y e parlamentario independiente a facilita mi e documentacion1.
Den e ley aki (ordenansa) pa implementa e cambionan cu a wordo aproba riba 8 di september 2016 ta regla e consecuencianan legal y beneficionan di union civil (entre un cantidad di otro cambio), manera docente hefe di derecho priva na Universidad di Aruba a skirbi den 2017 y manera Bon Dia a subraya recientemente den un articulo.
Den e propuesta di gobierno cu aworaki ta pendiente pa presidente di parlamento yama un reunion pa trat’e, a dicidi pa haci un distincion entre derechonan fundamental (core rights) y derechonan supletorio (supplementary rights). Esaki den cuadro di un conseho di Corte Comun.
Hof: Derechonan fundamental ta propiedad, alimentacion y herencia
Maske e conseho aki no a wordo entrega na parlamento, gobierno a menciona e puntonan mas importante den nan nota di splicacion riba e ley. Kico ta e derechonan fundamental ora ta trata di derechonan pa personanan cu kier drenta den un union civil como alternativa pa matrimonio (pa parehanan hetero y homo), gobierno ta splica den liña di Hof su conseho. Akinan ta trata di derechonan di propiedad dentro di relacion (relatiegoederenrecht), derecho di alimentacion despues di separacion y derechonan di herencia.
E derechonan di propiedad dentro di un relacion ta wordo regla por medio di declara e titulonan di codigo civil cu ta aplicabel na matrimonio (6, 7 y 8) aplicabel pa union civil tambe. Siguientemente derechonan di alimentacion ta wordo regla den articulo 1:166b y 1:166c.
Mientrastanto, aunke Hof ta menciona cu derecho di herencia ta un derecho fundamental, Hof ta propone pa laga e personanan cu drenta den union civil laga registra nan derechonan di herencia via un testamento.
Hof ta conseha pa implementa derechonan supletorio “despues”
Banda di e derechonan cu lo wordo implementa cu e propuesta di ley aki, Hof ta propone pa implementa e derechonan cu no ta cay bou e derechonan fundamental despues di haci un inventarisacion. Kico precisamente Hof of gobierno kiermen cu un inventarisacion, y kico lo wordo inventarisa, no ta wordo splica.
Bou e derechonan supletorio, gobierno ta nota cu lo cay derechonan di famia relaciona cu mucha, custodia riba mucha, asuntonan fiscal (impuesto) y aspectonan cu tin di ber cu servicionan social (sociale voorzieningen).
Hof ta haya cu por implementa derechonan fundamental sin esunnan supletorio
Gobierno ta skirbi den nan splicacion riba e proyecto di ley, cu Hof ta haya cu por implementa e derechonan fundamental sin esunnan supletorio pa asina cumpli cu e exigencia di e hurisprudencia di Corte Europeo di Derecho Humano (CEDH) den caso Oliari v. Italia.
Consecuentemente gobierno ta menciona cu Hof a conseha pa laga implementa e proyecto di ley den su forma actual mas pronto cu ta posibel pa asina e cambio di e codigo civil bira realidad, por lo tanto sin desaroya union civil mas den e proyecto di ley aki.
Gobierno: Unionnan civil cu mester derecho supletorio por bay hues
Gobierno den su nota ta sigui splica cu e conseho di Hof concretamente ta encera cu e derechonan fundamental lo mester wordo implementa, cual gobierno a bisa ta implementa den e propuesta den titulo 1.5A y 1.9A. A sigui menciona cu den liña di Hof su conseho, gobierno a dicidi pa sigui desaroya e derechonan mara cu union civil na otro momento por medio di un otro ley di implementacion.
Sigui e conseho di Hof ta implica cu e derechonan supletorio lo wordo implementa “despues”, segun gobierno. Den e nota ta bisa cu si un pareha den un union civil na cierto momento wordo afecta negativamente pa e echo cu nan no tin cierto derechonan supletorio, un hues lo por brinda un solucion den un caso concreto.
E documentonan regardando e ley aki ta disponibel riba un Google Drive aki.↩


text:
KRALENDIJK – Kampionato di futbòl 2019-2020 ta kuminsá djabièrnè 25 òktober 2019 ku e promé partido 8’or anochi den Stadion Antonio Trenidad na Rincon.
Promé ku esei, dia 23 òktober aki tin e asina yamá Torneo Super Cup, ku lo ta entre e ekipo kampion di FFB ku ta Real Rincon i Estrellas ku ta kampion Kopa di Oro.
Kampionato 2019-2020, lo konta ku partisipashon di 10 ekipo di futbòl.
Ta trata di e ekiponan;
Real Rincon.
Vespo.
Estrellas.
Young Boys.
Uruguay.
Vitesse.
Juventus.
Atlétiko Flamingo.
ATC.
Arriba Perú.
E kampionato lo hunga dos buèlta regular pa despues plei-òf entre e promé kuaternan, di kua e seis ekiponan ku no a klasifiká, lo hunga tambe un plei-òf entre nan pa yega na ganadó Kopa di Oro.
Tur klase di éksito na e ekiponan den e kampionato.


text:
Secretaris General di MEP ta splica cu e caso di mas grandi di corupcion cu Aruba a conoce den su historia a bati na porta di mesa berde y ta inicia e siman aki. Un caso unda a conclui un investigacion cu a produci nada mas y nada menos cu 22000 pagina si 22 mil pagina total.
Kico ta e esencia di e caso?
Benny tabata malusa su poder y tabata complase amigo y famia a cambio di fabor of placa den dealnan primordialmente cu terenonan comercial. Benny y practicamente henter su Bureau a wordo deteni y tur a wordo interoga y lo forma parti di e tribunal cu ta inicia desde dialuna 5 di september. Benny tabata coopera pa duna opties riba tereno comercial riba NV’s nan y despues via un triki ta coopera dunando blessing pa bende e shares di NV pa miyones unda e optie di dicho tereno comercial ta bay cune. Den e ansha pa gana miyones cual a pasa entre otro riba cuenta di Fundacion Curason Berde (Un fundacion di campaña di Benny himself). Un otro cuenta cu a haña $1.329.711 US Dollar ariba ta un cuenta na ORCA Bank na Curaçao riba nomber di Golden Rain Private Foundation di Benny su best friend y right hand (Sussebeek). Den e tantisimo terenonan unda Benny a masusa su poder y coopera pa nan wordo bendi den e forma aki Benny tabata comete te hasta erornan grave. Asina por corda e tereno di Deshaun NV. E peticion ta data 20 di augustus 2015 pero tin stempel di Benny su kantoor cu el a drenta 7 di augustus 2015 pues 13 dia prome cu e peticon ( carta) a wordo traha. Alabes tin otro stempel cu firma di Benny cu fecha di 14 di augustus 2015 unda Benny Avestruz a aproba esaki cu e palabra magico “akkoord gaarne uw medewerking”. Pues Benny ta aproba e carta 6 dia prome cu e fecha cu e carta a wordo traha. Rarara! Ningun hende den Bureau a cay riba e cos aki? Of ta tur ta complice? Pues nan a perde den e nocion di realidad y tabata golos pa placa te henter e Bureau a comete valsheid in geschrifte door di manipula cu fecha. Ora mira e Statuut nan di e NV di esun cu a pidi tereno ta resulta cu ta amiga di AVP, Mike y Benny esta Leoncita ta 100% doño di e NV. Mas tristo ta cu e Deshaun NV cu a haya e tereno di acuerdo cu e Statutonan di e NV, esaki a wordo lanta apenas 30 di september 2015. Pues e akte a pasa despues cu Benny a coopera cu cartanan falsifica cu fecha den augustus. Esaki ta un “taste” di cosnan “feitelijk” cu a tuma luga bou di maneho di Benny y Mike y tur lo bin dilanti den corte entre september pa december.
Con e candidatonan cu ta bringando pa AVP ta senti nan mes?
Con candidatonan manera Ryçond of Gerlien Croes ta sinti nan mes cu actonan di corupcion di e magnitud aki? Ta con bo kier convence pueblo vota pa AVP? Dicon boso nunca ta papia di e caso aki of atleast reconose cu locual Benny a hasi no por y no ta bon? Kisas boso dos ta mes corupto? Ta pone nos pensa mesora riba Gerlien cu NO POR drenta Merca. Pakico? Lage e mes splica pueblo. Of Ryçond cu a wordo cori for di Universidad di Aruba? Ryçond mes kier splica? Pronto nos lo ta den Parlamento cu basta prueba. Pues ora Parlamentarionan di panlefi di AVP kier brasa corupcion na un manera asina desastroso no ta keda nada otro pa pensa cu nan tur ta mescos.
Benny Sevinger sospechoso principal cu 5 encargo hopi pisa:
Ministerio Publico ta acusando Benny di cargonan hopi hopi pisa, 1. Valsheid in geschrifte (Falsificasion), 2. Oplichting ( Estafa), 3. Misbruik van Functie ( Maluso di poder), 4. Het aannemen van steekpenningen( aldan niet handelen instrijd met zijn plicht) acepta Soborno, 5. Opzettelijk gewoonte witwassen ( Deliberadamente y a proposito laba plaka).
Benny a paga su fiesta di su birthday y cas cu placa di Avestruz:
Di acuerdo cu Ministerio Publico: In ruil voor giften werden aanvragen voor overheidsterreinen “VERVALST”. Zo werd de verbouwing van het huis van Benny Sevinger en zijn VERJAARDAGSFEEST in het Holiday Inn betaald en kocht hij via een stichting vliegtickets. Tin masha hopi NV’s ta wordo menciona den e caso aki. Manera Deshaun, Milero Investment, Island Estates, Zenwave y Pristine Estates NV, Damira, Lizner pa nombra algun pa pueblo por cuminsa compronde e magnitud di e corupcion y mafia di Benny Sevinger, Mike Eman y AVP. Pues Ministerio Publico tin suficiente prueba cu Benny a fiesta su cumpleaños y tambe a renoba su cas cu placa ricibi den cambio pa fabornan politico. Wel e cos aki dia pa dia ta bira mas serio y desde september 5 lo ta bon pa TUR prensa di Aruba mustra seriedad como prensa y trese berdad y claridad pa pueblo sa ken ta ken. AVP nunca mas!


text:
WILLEMSTAD — Manera ya ta konosí nos selekshon nashonal di dama U-15 ta na Orlando pa partisipá na e kampionato di dama kategoria U-15 di CONCACAF.
Despues ku ayera, durante nos promé enkuentro, nos selekshon a gana Anguilla ku skor di 3-0 ku golnan anotá pa Staygin Stephens i Lindsey Hart (2), awe durante nos segundo enkuentro, nos selekshon a sa di gana un bia mas i a golia U.S.Virgin Islands ganando ku e skor di 6-0. E golnan a keda anotá pa Staygin Stephens na di 36 minüt di e partido miéntras Riesmarly Tokaay a anotá 2 gol na di 6 i 50 minüt i Lindsey Hart a anotá e 3 otro golnan na di 13, 63 i 65 minüt di e partido aki.
Skema di e sobra partidonan:


text:
Legendario deportista ‘Beto’ Adriana, esun di mas grandi
Seri di Herensia Kultural
Pa kontribuí na grandesa na Weganan di Reino lo tin un eksposishon ku e kolekshon úniko di trofeo y medayanan di logronan deportivo di 50 aña di e gran deportista Bèto Adriana. E eksposishon ta reflehá un largu historia deportivo internashonal i e trofeonan ta duna un bista reflehá kultura deportivo di mas ku 20 pais kaminda Bèto a kompetí.
Pueblo di Kòrsou, un isla relativamente chikí den laman di Karibe, ku hopi orguyo por bisa di a produsí figuranan deportivo riba un nivel hopi haltu. Un di e yunan di tera ku sin duda mas tantu a destaká tantu lokal i internashonal riba tereno di deporte, ta Eduardo “Bèto” Adriana (29-07-1925 / 10-04-1997)
Bèto Adriana den archivonan deportivo pober di nos pais ta aparesé komo e deportista lokal di mas grandi ku nos a konosé i esei no pa motibu di prestashon ekselente den un ramo di deporte. Legendario Bèto Adriana a graba su nòmber den diferente ramo di deporte, di kua esnan ku a dun’é laurel internashonal ta atletismo i hisamentu di peso.
No ta pornada ku ya pa hopi aña –ku su persona ainda na bida- Curacaose Sport Federatie (C.S.F.) a dediká e premiashon deportivo anual di mas haltu di Kòrsou na su persona, esta: “Kopa Bèto Adriana” pa e deportista mas destaká di nos pais.
Bèto Adriana susesivamente a praktiká e deportenan di: futbòl, bòkseo, atletismo, bodybuilding, peso i tiru. Pues kada bes ku el a yega na e máksimo di su posibilidatnan fisiko pa un ramo deporte, el a pasa pa e siguiente i –sigur lokal- rápidamente ta resultá na promé puesto.
Na edat di 16 aña, Bèto a kuminsá hunga futbòl den tim di Sta. Rosa, bario den kua el a lanta ounke ku el a nase den Otrobanda. Hungando futbòl el a kuminsá pone hopi atenshon riba su kondishon fisiko, loke a habri kaminda pa e kuminsá bòks. El a siña tira e promé moketanan den e deporte aki serka un bòksdó konosí komo Wancho na Janthiel, pa despues sigui train na Villa Maria serka dr. Hugenholtz. Tur kos tabata bai bon, pero a presentá un problema: su peso i estatura físiko tabata pone ku no por a haña kontrinkante p’e i komo tal e mester a train ku hende grandi. Tabata e tempu di Julio Rooi i Chababa komo e bòksdónan peso kompleto di mas eksitoso aki na Kòrsou.
Konsiderando ku no tabatin kontrinkante p’e den bòkseo, el a haña konseho (serka Enrique Coffie) pa bai hasi atletismo. Straño ta ku ademas di pusha bala di heru, tira sper i disko, Bèto ku tur e kurpa ei a bula haltu i tambe kore 100m.
Ku su 200 liber, Beto Adriana den 1943 a marka tempu di 11.2 sekònde riba 100 meter.
Tabatin un tempu kaminda esnan ku no konosé tabata hari i ta para kla pa wak e i hasi chèrchi ora ku e tabata bai kore 100m. Despues ku kareda kaba i e gana, nan tabata keda asombrá kon un hende di asina tantu peso por tabatin e rápides ku e tabata demostrá.
No a tarda ku e éksitonan internashonal a kuminsá drenta: 1946 oro den pushamentu di bala di heru durante Kampionato Sentroamerikano i di Karibe na Barranquilla, Colombia. Kuater aña despues plata na Guatemala i den 1954 i 1962 oro na Mexico i plata na San Juan, respektivamente.
Na 1954 Bèto a logra algu sin presedente: Den Weganan Sentroamerikano i di Karibe na Mexico el a a kompetí den tantu hisamentu di peso i pushamentu di bala di heru (atletismo) i a gana oro den tur dos kompetensia.
E hecho ku el a kuminsá train body-building i despues hisamentu di peso tabatin di haber ku un leshon ku Bèto a sufri na un pòls den 1949. E mester a hasi algun ehersisio ku dumpbell i a gusta esei. Den mesun aña el a subi esenario den e promé kompetensia lokal di “Mr. Curaçao” i a gana esaki. Despues di esei nunka mas el a kompetí den bodybuilding pero riba aserkamentu di Victor Copra a bai dediká atenshon na hisamentu di peso. Ku esaki kaminda a habri pa mas éksito.
Ademas di kantidat di medaya di oro regional den peso na e.o. Venezuela, Pto. Rico i Guyana tambe el a kue plata Panamerikano na Mexico (1955), bròns na Chicago (1959) i atrobe bròns na Sao Paulo (1963).
Na 1955 Bèto a finalisá na di 5 puesto den Kampionato Mundial na Alemania pa despues ripití esei na Iran (1957) i un di shete lugá na Suesia (1958).
Den Panamerikano di 1963 na Sao Paulo, Bèto a sufri leshon serio i no por a hasi e biahe di regreso pa Kòrsou sino te despues di dos luna. Tur e tempu ei el a keda den hospital i despues den un sentro deportivo pa e proseso di rekuperashon. Esei tabata un señal ku e momento di retiro tabata aserkando…. pero no retiro for di deporte.
Na 1965 na trabou (D.O.W.) nan a lanta un klup di tiru i Bèto a afiliá komo miembro. Aki e historia ta kuminsá atrobe for di un prinsipio. Ya den e promé kampionato dje klup el a titulá kampion, siguí despues pa diferente título lokal i antiano. Ounke ku den e deporte aki e no a gana medaya den kompetensianan regional, durante di hopi aña el a representá nos pais den eksterior.
Tuma nota:
Bèto Adriana for di 1950 te ku 1965 – sakando 1957- tabata kampion di Kòrsou superpisá den hisamentu di peso. Riba nivel antiano si e tabata stret di 1950 te 1965 kampion di nos pais.
*Bèto a gusta deporte individual ya ku e no ker a dependé di otro hende pa hasi deporte.
*Bèto a yega di bisa: “Estudio ta na promé lugá i kòrda ku den tempu di gloria tur hende ta hisa bo na laria, pa despues laga bo kai ora ku ya bo no ta eksitoso”.
*Na 1986 Eduardo “Bèto” Adriana a drenta Salon di Fama di C.S.F.
Portret:
1. Trofeonan di Beto Adriana, promé ku su viuda Theresita Adriana a entrega na NAAM na 2002
2. Beto Adriana, heru deportista, den akshon.
Teksto: Rudsel van Lamoen. Portret: Prince Victor, archivo famia Adriana.


text:
Pronóstiko di tempu pa Kòrsou i bisindario bálido te djaweps atardi 6:00 o.l., 13 di ougùstùs 2020.
Pronóstiko
Pronóstiko di tempu pa Kòrsou i bisindario bálido te djaweps atardi 6:00 o.l., 13 di ougùstùs 2020.
Kompilá: djárason 12 di ougùstùs 2020, 17:00 o.l. (21:00 UTC).
Tempu: Shelu ta parsialmente nublá, de bes en kuando hopi nublá ku algu di áwaseru, prinsipalmente durante oranan di mainta.
Temperatura máksimo lo alkansá 32ºC i temperatura mínimo 27ºC.
Solo ta sali 06:24 i ta baha 18:57 o.l.
Bientu: Direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den áwaseru, ráfaga de bes en kuando fuerte; forsa 6 (40 te 50 km/ora, 22 te 27 nudo).
Situashon general: E kondishon atmosfériko riba e sekshon sùitost di Laman Karibe lo ta bon pa formashon di nubianan kapas pa produsí áwaseru. Esaki pa motibu ku un ola tropikal ta avansá wèst riba e parti ost di Karibe. E fluho di bientu lo ta por lo general moderá awe, pero lo bira un poko mas fuerte durante di djaweps na momento ku e ola tropikal ta alehá di nos área.
Kondishon di laman: Moderá ku altura di olanan entre di 1 i 1.5 meter (3 pa 5 pia).
Sistemanan signifikante di wer tropikal: Depreshon Tropikal Diesun ta move wèst awe riba Atlántiko Tropikal. E pasashi proyektá di e siklon na e momento aki, ta laga e sistema pasa nort di e islanan den nortost Karibe durante e próksimo fin di siman. Depreshon Tropikal Diesun no ta forma un menasa pa Kòrsou.
Fenómeno spesial: Ningun.
Perspektiva te djabièrnè atardi: Ménos nublá ku wer seku.
Meteorólogo: Figueroa


text: Diasabra merdia, Central a dirigi patruya den Bacobastraat pa pleito entre bisiña. Na caminda a bin topa cu e dama kende a duna su nomber como T., cu ta biba den Bacobastraat y a declara pa bay na su bisiña, pa bise cu e no ta esun cu a yama polis p’e den cuadro cu problemanan cu cacho. El a sigui splica cu e bisiña yama H. a scupi den su cara y a menase cu e lo tir’e cu azeta cayente y awa cayente. El a declara cu e no lo bay mas na e bisiña y tampoco e lo entrega keho contra di dje. Polis a bay na e denunciante den Bacobastraat, caminda e homber H. y su mama kende nan a bisa cu e muhe T ta bin grita y busca problema dilanti nan cas. H. a bisa cu berdad T. a bis’e cu berdad el a bisa T. cu e lo bash’e cu awa cayente. El a wordo atendi riba esaki. Paz a keda restaura.


text:
Manera cu esakinan yega vacunacion ta continua
ORANJESTAD, Aruba –07 maart 2021: Segun planificacion e segundo ‘batch’ di vacuna marca Pfizer mester ta yagando Aruba diamars dia 9 di maart. Manera a informa caba e segundo ‘batch’ aki lo fungi como segundo dosis pa esnan cu ya a ricibi nan prome dosis cu ta esnan trahando den cuido y nos adulto mayor 60+.
Manera cu e vacuna yega ta ranca sali dia 10 di maart cu vacunacion di e 12 personahenan cu tawata e promenan cu a ricibi nan vacuna dia 17 di februari. Vacunacion di e personahenan lo tuma lugar un bes mas na club Don Bosco na Noord. Riba e dianan 10 y 11 di maart tambe lo ta vacunando e personal di DVG nan segundo dosis. Dia 11 di maart ta cuminsa cu vacunacion di e personal di Dr Horacio Oduber Hospital esaki lo tuma lugar na hospital mes y tambe IMSAN San Nicolas lo ta vacunando nan empleadonan un bes mas. Pa locual ta dokternan di cas, nan ta programa pa ricibi nan vacuna diasabra 13 di maart na Centro Deportivo Libertador Betico Croes na Santa Cruz.
Si tur cos progresa manera eta planea, entrante dialuna 15 di maart lo cuminsa cu vacunacion di esnan den comunidad cu ya a haya nan prome dosis. Na momento cu cada persona a haya nan prome dosis nan a wordo notifica di nan segundo cita mesora sea via mail of den nan app na e icon di vacuna. Ta haci un apelacion na esnan cu a vacuna caba pa bolbe tira un bon bista riba bo segundo cita. Controla e orario y localidad hopi bon. Ta pidi colaboracion di comunidad pa acudi na e cita segun orario y localidad, tene cuenta cu ta rond di 11500 hende tin pa wordo vacuna y haci cambio por trece complicacion si hopi hende bay pidi esaki. Pa esnan cu tin cita despues di e orario di 5:30 pm e personanan aki lo wordo reschedule den e orario normal. Entrante diamars 9 maart lo por tuma nota di e orario nobo den e app of via email. Esnan cu a perde nan prome cita pa vacuna pasobra porta a tuma nota di esaki mucho laat, e personanan aki lo haya automaticamente un cita nobo cu tambe lo ta disponibel entrante diamars 9 di maart riba nan app of via email. Pa cu e segundo rond aki di vacunacion ta e meta pa vacuna mas liher posibel tur persona atrobe pa keda cla dentro di 2 pa 3 siman pa sigientemente prepara pa yegada di e tercer ‘batch’ cu ta programa pa yega den e siman di 29 di maart 2021 y cu lo fungi un bes mas como prome dosis pa demas dunadornan di cuido y adulto mayor 60+.